text:
Ukhe Wasingcamla Na Isonka Sobomi?
ABAKHENKETHI ababetyelele kwindawo eyayikuyo iBhetelehem yamandulo babekhatywe kanobom linxele likaKhetsekile, yaye bezimisele ukuzifikisela ekutyeni kwalapho. Omnye wabo wathi ntla ngevenkile yokutyela ethengisa ifalafel, esisonka esibizwa ngokuba yipita bread esinee-ertyisi, ezidityaniswe netumato, itswele, neminye imifuno. Emva kokufuman’ oku kutya kumuncis’ iintupha, aba bakhenkethi batsho banamandla okuqhubeka nohambo lwabo.
Bengaqondanga abo bakhenkethi, kwathi kanti ukutya eso sonka kuyeyona nxalenye ibalulekileyo yokhenketho lwabo ngolo suku lokukhangela izinto zembali. Igama elithi Bhetelehem lithetha “Indlu Yesonka,” yaye isonka sinembali yamawaka eminyaka kweso sixeko. (Rute 1:22; 2:14) Namhlanje ipita bread sesona sonka sithandwayo eBhetelehem.
Malunga namawaka amane eminyaka eyadlulayo, umfazi ka-Abraham uSara, owayehlala kufutshane neBhetelehem, wabhaka “amaqebengwana” okondla iindwendwe ezintathu awayengazilindelanga. (Genesis 18:6) ‘Umgubo ocolekileyo’ awawusebenzisayo uSara, usenokuba wawenziwe ngengqolowa okanye irhasi. Kwafuneka axove ngokukhawuleza, yaye kusenokwenzeka ukuba wayibhaka le ntlama ngokuyibeka phezu kwamatye ashushu.—1 Kumkani 19:6.
Oku kubonisa ukuba intsapho ka-Abraham yayizibhakela isonka sayo. Njengoko babengoonothwal’ impahlana, uSara nezicaka zakhe babengenazo izitovu zokubhaka njengaseUre, apho babesuka khona. Wayesenza umgubo ocolekileyo ngeenkozo. Oku kuthetha ukuba wayebila esoma ewucola kwilitye lokuguba okanye kwisingqusho.
Kumakhulu amane eminyaka kamva, uMthetho kaMoses wayalela ukuba ilitye lokusila lomntu oboleke imali lingathathwa njengesibambiso, kuba “kukuthimba umphefumlo” oko. (Duteronomi 24:6) UThixo wayelijonga njengento ebalulekileyo ilitye lokusila, kuba intsapho yayingenakukwazi ukwenza isonka semihla ngemihla ngaphandle kwalo.—Funda ibhokisi ethi “ Ukusila Nokubhaka Kumaxesha Okubhalwa KweBhayibhile.”
ISONKA SOKUXHASA INTLIZIYO YOMNTU OFAYO
IZibhalo zithetha ngesonka kangangezihlandlo eziyi-350, yaye ababhali beBhayibhile badla ngokuthetha ngaso xa bebhekisela ekutyeni. UYesu wafundisa abo bathanda uThixo ukuba bathandaze bathi: “Siphe namhlanje isonka sethu sale mini.” (Mateyu 6:11) Xa esithi “isonka” wayebhekisela ekutyeni ngokubanzi, yaye wayetheth’ ukuthi sinokuqiniseka ukuba uThixo uya kusondla imihla ngemihla.—INdumiso 37:25.
Noko ke, kukho into ebaluleke ngaphezu kwesonka, okanye ukutya. UYesu wathi: “Akaphili ngasonka sodwa umntu, uphila ngamazwi onke aphuma emlonyeni kaYehova.” (Mateyu 4:4) Wayebhekisela kwixesha laxa amaSirayeli ayexhomekeke ngokupheleleyo kukutya okuvela kuThixo. Oku kwenzeka kwixesha elifutshane emva kokuba ephumile eYiputa. Ayesele enexesha elingangenyanga engenile kwiNtlango yeSinayi, ibe ayephelelwa kukutya. Enexhala lokuba aza kufa yindlala kuloo ntlango, ambombozela athi: ‘Sasisidla isonka sanele’ eYiputa.—Eksodus 16:1-3.
Ayithandabuzeki into yokuba isonka saseYiputa sasimnandi. Ngomhla kaMoses, oompondo zihlanjiwe bababhaki babebhakela amaYiputa iintlobo ngeentlobo zezonka namaqebengwana. Kodwa ke uYehova wayefuna nabantu bakhe babe nesonka. Wabathembisa oku: “Uyabona, ndiya kuninisela isonka esivela emazulwini.” Kanye njengokuba uThixo wayetshilo, ngonyezi kwehla isonka esivela ezulwini, esasinjengento “ejiyileyo necolekileyo” efana neqabaka. Ukuqala kwawo ukuyibona, amaSirayeli abuza athi: “Yintoni le?” UMoses wawaphendula wathi: “Sisonka aninike sona uYehova ukuba nisidle.” Asibiza ngokuba yimana, * ibe asitya iminyaka eyi-40.—Eksodus 16:4, 13-15, 31.
Kumele ukuba amaSirayeli ayeyinandipha le mana ekuqaleni. “Incasa yayo yayinjengaleyo yamaqebengwana amcaba obusi,” ibe yayingumdliva. (Eksodus 16:18) Kodwa ekuhambeni kwexesha, akhumbula ukutya kwaseYiputa. Akhalaza athi: “Amehlo ethu awaboni nto yimbi ngaphandle kwale mana.” (Numeri 11:6) Kamva aba lugcwabevu ngumsindo athi: “Umphefumlo wethu uyasenyanya esi sonka sinkatshunkatshu.” (Numeri 21:5) Ekugqibeleni asicaphukela esi ‘sonka sivela ezulwini.’—INdumiso 105:40.
ISONKA SOBOMI
Abantu abaninzi basithatha njengento engenamsebenzi isonka. Kodwa iBhayibhile ithetha ngesona sonka sixabisekileyo esingamele sijongelwe phantsi. UYesu esi sonka usithelekisa nemana amaSirayeli angazange ayixabise, kodwa sinokuzuza lukhulu kuso.
UYesu wathi: “Ndim isonka sobomi. Ookhokho benu batya imana entlango ukanti bafa. Siso esi isonka esihla sivela ezulwini, ukuze nabani na atye kuso aze angafi. Ndim isonka esiphilayo esehla sivela ezulwini; ukuba nabani na utya kwesi sonka uya kuphila ngonaphakade; yaye, enyanisweni, isonka endiya kusinikela yinyama yam ngenxa yobomi behlabathi.”—Yohane 6:48-51.
AmaYuda amaninzi awayephulaphule ayengaqondi ukuba wayethetha ukuthini uYesu xa ethetha ‘ngesonka nenyama.’ Kodwa lo mzekelo wawungena gingci, kuba amaYuda ayesitya yonke le mihla isonka, njengokuba namaSirayeli atya imana kangangeminyaka eyi-40 entlango. Nangona imana yayisisipho esivela kuThixo, ayizange ibanike ubomi obungunaphakade abo babeyitya. Kodwa kona ukusifela kukaYesu, kubazisela ubomi obungunaphakade abo babonisa ukholo kuye. Wayenyanisile xa esithi “ndim isonka sobomi.”
Mhlawumbi xa uziva ulambile, uya ubaleka esonkeni. Yaye uye umbulele uThixo ‘ngesonka semihla ngemihla.’ (Mateyu 6:11) Njengoko sikuxabisa ukufumana isonka esimnandi, masihlale sikukhumbula ukubaluleka kukaYesu Kristu “isonka sobomi”.
Ngokungafaniyo namaSirayeli awayephila ngomhla kaMoses, singabonisa njani ukuba asisideleli esi sonka sesisa? “Ukuba niyandithanda, niya kuyigcina imiyalelo yam; “ watsho njalo uYesu (Yohane 14:15) Ngokugcina imiyalelo kaYesu, siya kukwazi ukuziyolisa ngokutya isonka sikanaphakade.—Duteronomi 12:7.
^ isiqe. 10 Igama elithi “mana” lisenokuba lithathwe kwelesiHebhere elithi “man hu’?” elithetha ukuba “yintoni le?”


c: text/html

text:
Okuthethwa Ngoontanga Bakho
Funda ividiyo yolutsha olusehlabathini jikelele oluthetha ngeengxaki olujamelene nazo ebomini nendlela olumelana ngayo nazo.
Ukukholelwa KuThixo
Kule vidiyo yemizuzu emithathu, ulutsha olukwishumi elivisayo luchaza into elwenza luqiniseke ukuba ukho uMdali.
Obona Bomi Bumnandi
Ngaba ufuna ukuphila ubomi obanelisayo? Phulaphula njengoko uCameron esibalisela indlela awalufumana ngayo ulwaneliseko kwindawo ebengakhange ayilindele.
Imali
Fumana amacebiso endlela yokugcina imali, ngendlela yokuyisebenzisa nokuba imali ibe kwindawo yayo.
Ukuba Sempilweni
Ngaba ukufumanisa kunzima ukutya ngokusempilweni nokujima? Kule vidiyo, ulutsha lubaliselana ngezinto oluzenzayo ukuze luhlale lusempilweni.
Inkangeleko
Kutheni kunzima ngolutsha ukuba lube nembono efanelekileyo ngendlela olukhangeleka ngayo? Yintoni enokunceda?
Ukuzibekela Amangomso Izinto
Funda ukuba olunye ulutsha luthi ziziphi iingxaki ezibangelwa kukuzilazila, kunye neengenelo zokulisebenzisa kakuhle ixesha.
Iiselfowuni
Ulutsha oluninzi luyithand’ ukufa iselfowuni. Ziziphi izinto eluncedo neziyingozi ngayo?
Izimbo Ezibonisa Ukuba Umntu Ufuna Ukulala Nawe
Funda ngoko bakuthethayo abantu abahlanu abasebatsha ngezi zimbo, nento omele uyenze ukuba ulixhoba lazo.

robotstxt: allowed

filter: keep


text:
NGABA YADALWA?
Iintsiba Zikanombombiya Omkhulu
UNOMBOMBIYA (ipenguin) unokudada emanzini aze atsibele emkhenkceni ngesantya esiphezulu. Ukwenza njani oko?
Cinga ngoku: Unombombiya ugcina umoya kwiintsiba zakhe. Oku akukhuseli unombombiya kwingqele eqhaqhazelisa amazinyo kuphela, kodwa kumnceda ukuba adade ngesantya esiphindwe kabini nakathathu kweso ebenokukwazi ukudada ngaso. Njani? Iingcali ngobomi baselwandle zithi oonombombiya bakwenza oku ngokukhupha amaqamza amancinci phakathi kweentsiba zabo. Njengoko la maqamza ephuma, ukukhuhlana kwamanzi neentsiba zikanombombiya kuyancipha, kuze oko kumbangele adade ngesantya esiphezulu.
Okwenza umdla kukuba, iinjineli zikhangela indlela yokwenza iinqanawa zihambe ngesantya esiphezulu ngokusebenzisa amaqamza ukuze zihlise ukukhuhlana kwamanzi nenqanawa. Noko ke, abaphandi bayavuma ukuba leyo asiyondlwan’ iyanetha kuba “kunganzima ngabantu ukwenza umphandle wenqanawa okwaziyo ukugcina umoya uze wenze amaqamza emanzini njengonombombiya.”
Ucinga ntoni? Ngaba Iintsiba zikanombombiya omkhulu zabakho ngamabona-ndenzile? Okanye zadalwa?


text:
UKUNCEDA IINTSAPHO | UKUKHULISA ABANTWANA
Xa Umntwana Wakho Ebuza Ngokufa
INGXAKI
Umntwana wakho oneminyaka emithandathu uyakubuza, “Uza kufa ngeny’ imini?” Wothukile, uyazibuza: ‘Akamncincanga kakhulu na lo mntwana ukuba angayiva impendulo yalo mbuzo? Ndingamcacisela njani ngokufa?’
OKO UMELE UKWAZI
Abantwana bakhe bacinge ngokufa. Abanye bade badlale imidlalo apho omnye ezenza ngathi ufile. Ngoko, ukufa akumele kube yinto ekungathethwayo ngayo yaye ufanele uyiphendule nayiphi na imibuzo ebuzwa ngumntwana wakho ngokufa. Ngokumane uthetha nomntwana wakho ngako, uya kumnceda anyamezele intlungu yokufelwa ngumntu amthandayo.
Ukuthetha ngokufa akuzi kumenza abe neengcinga ezoyikekayo umntwana wakho. Kunoko, kuya kumnceda ayeke ukoyika. Ewe kona, kusenokufuneka uyilungise indlela azibona ngayo ezinye izinto. Ngokomzekelo ezinye iingcali zithi abantwana abaninzi abangaphantsi kweminyaka emithandathu bacinga ukuba umntu akafi ngokupheleleyo. Xa bedlala, umntwana “uyafa” aze aphinde “avuke” kwangoko.
Noko ke, xa abantwana bekhula, baye bakuqonde ukuba kuthetha ukuthini ukufa—nto leyo eyenza babe nemibuzo, baxhalabe okanye bade boyike ingakumbi xa kufe umntu abamthandayo. Ngoko kubalulekile ukuba uthethe nabo ngale nto. Ugqirha wengqondo uMarion Haza uthi: “Ukuba umntwana uzibona engavumelekanga ukuba athethe ngokufa ekhaya uye akoyike nangakumbi.”
Ungade uzixhalabise kakhulu ngento omele uyithethe. Olunye uphando lubonisa ukuba abantwana bafuna nje “ukuxelelwa inyani ngamazwi obubele.” Yazi ukuba umntwana akafane ayibuze into xa angekakulungeli ukuva impendulo yayo.
OKO UNOKUKWENZA
Wasebenzise amathuba avelayo okuthetha ngokufa. Ukuba umntwana wakho ubona intaka efileyo okanye inja yakhe iyafa, sebenzisa nje imibuzo elula yokumenza athethe. Ngokomzekelo unokumbuza: “Ucinga ukuba isilwanyana esifileyo siyaziva iintlungu? Ucinga ukuba siyalamba okanye sigodole? Ubona njani xa isilwanyana okanye umntu eswelekile?”—Umgaqo weBhayibhile: INtshumayeli 3:1, 7.
Musa ukuyifihla inyani. Xa kusweleka umhlobo okanye isalamane, kuphephe ukuthetha ngendlela engacacanga njengokuthi “Usishiyile.” Umntwana wakho usenokucinga ukuba lo mntu useza kuphinda abuye. Kunoko sebenzisa amazwi alula nangqalileyo. Ngokomzekelo usenokuthi: “Ngoku uMakhulu ebesweleka umzimba wakhe uye wayeka ukusebenza. Asinakukwazi ukuthetha naye, kodwa siya kuhlala simkhumbula.”—Umgaqo weBhayibhile: Efese 4:25.
Umntwana usenokucinga ukuba ukufa kuyosulela, ngoko mqinisekise ukuba akukho nto iza kwenzeka kuye.
Mqinisekise umntwana wakho. Umntwana usenokucinga ukuba nguye obulele lo mntu, ngezenzo okanye ngeengcinga zakhe. Endaweni yokumxelela nje ukuba akukho nto ayenzileyo, usenokumbuza, “Yintoni ekwenza ucinge ukuba lo mntu ufe ngenxa yakho?” Mmamele kakuhle, ungayijongeli phantsi indlela avakalelwa ngayo. Umntwana usenokucinga ukuba ukufa kuyosulela, ngoko mqinisekise ukuba akukho nto iza kwenzeka kuye.
Menze akhululeke. Mbalisele nje ngokukhululekileyo ngabantu obathandayo abaswelekayo, mbalisele nangezalamane angazaziyo. Usenokumncokolela ngamabali ahlekisayo owakhumbulayo kamalume, umakazi, okanye umakhulu notamkhulu. Xa ubalisa ngokukhululeke ngolo hlobo, nomntwana wakho uya kutsho abone ukuba akukho nto imbi ngokuthetha okanye ngokucinga ngabo bantu. Kodwa qiniseka ukuba awumnyanzeli umntwana wakho ukuba athethe. Usenokulinda kuvele elinye ithuba elifanelekileyo lokuphinda uthethe naye ngale nto.—Umgaqo weBhayibhile: IMizekeliso 20:5.
Isahluko 34 no-35 sencwadi ethi Funda KuMfundisi Omkhulu singamnceda umntwana wakho azi oko kufundiswa yiBhayibhile ngokufa. Khangela phantsi kwendawo ethi IIMPAPASHO > IINCWADI NEENCWADANA EZINEMIFANEKISO ZOKUFUNDA IBHAYIBHILE
Funda Okungakumbi
Kutheni Abantu Besifa?
Impendulo yeBhayibhile kulo mbuzo iyathuthuzela kwaye inika ithemba.


text:
Iinkonzo Zeelwimi Zesizwe
Iinkonzo zeLwimi zeSizwe (National Language Services "NLS") zika-MZantsi Afrika zinyusa izinga kwaye zikwanika uncedo lonxibelelwano kwiilwimi. Ukugcina iimfuneko zolwimi zoMgaqo Siseko I-NLS ilawula ukungafani kweelwimi zoluntu kwaye inoxanduva lokusebenza ngokumandla zonke iilwimi zabantu bethu ngokuthi ibeke amanyathelo enkqubo yeziphumo ezenziwayo ekunyuseni ukusetyenziswa kwezi lwimi, kwakunye nezo lwimi zingakhathalelwanga ngokwembali.
Umcimbi ongundoqo we-NLS kukufezekisa iimfuneko zolwimi zoMgaqo Siseko ngokunika uncedo, nokunyusa izinga kwakunye nokunika iinkonzo zenguqulelo kunye nokuhlela kuzo zonke iilwimi ezisemthethweni kunye nokulawula ukungafani kweelwimi ngoyilo lweelwimi kunye namaphulo esigama.
I-NLS isebenza njengendlela yenkxaso yeelwimi zobuchule zikaRhulumente ngokuthi yenze inguqulelo yamaxwebhu asemthethweni kwiilwimi zonke ezisemthethweni. Iinkonzo zesigama zayo zinceda ngenkqubela kunye nohlaziyo lobuchule boluhlu lwamagama lweelwimi ezisemthethweni. Imisebenzi yoyilo lweelwimi iquka ukucetyiswa koRhulumente kwinkqubela yenkqubo yolwimi kwakunye nokuzalisekiswa bobuchule bokuphatha umcimbi.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
39 “Wena ke, nyana womntu, profeta nxamnye noGogi,+ uthi, ‘Itsho iNkosi enguMongami uYehova ukuthi: “Yabona, ndinxamnye nawe, Gogi, sikhulu esiyintloko sakwaMesheki+ noTubhali.+
2 Ndiza kukujika ndikukhokele+ ndize ndikunyuse kweyona mimandla ithe qelele yasemntla+ ndikuzise ezintabeni zakwaSirayeli.
3 Ndiza kusaphula isaphetha sakho esandleni sakho sasekhohlo, neentolo zakho ndiya kuziwisa esandleni sakho sasekunene.
4 Uya kuwela+ ezintabeni zakwaSirayeli, wena nawo onke amabutho akho nezizwana eziya kube zinawe. Ndiza kukunikela ezintakeni ezidla inyama, zonke iintlobo zeentaka ezinamaphiko, namarhamncwa asendle ube kukudla.”’+
5 “‘Uya kuwa+ phezu komhlaba, kuba mna ndithethile,’ itsho iNkosi enguMongami uYehova.
6 “‘Ndiza kuthumela umlilo kwaMagogi+ nakwabo bangabemi beziqithi abanqabisekileyo;+ ukuze bazi abantu ukuba ndinguYehova.
7 Yaye igama lam elingcwele ndiya kulazisa phakathi kwabantu bam amaSirayeli, ndingaliyeki lihlanjelwe kwakhona igama lam elingcwele;+ ukuze zazi iintlanga ukuba ndinguYehova,+ Lowo Ungcwele kwaSirayeli.’+
8 “‘Khangela! Kumele kuze oku yaye kumele kubekho,’+ itsho iNkosi enguMongami uYehova. ‘Yile mini bendithetha ngayo.+
9 Yaye ngokuqinisekileyo abemi bezixeko zakawaSirayeli baya kuphuma batshise baze babase imililo ngezikrweqe nangeengweletshetshe nangamakhaka amakhulu,—ngezaphetha nangeentolo nangezagweba nangeencula; yaye baya kubasa imililo+ ngazo iminyaka esixhenxe.
10 Abayi kuthwala zinkuni endle, bengayi kuqokelela nazinkuni zokubasa emahlathini, kuba baya kubasa imililo ngezikrweqe.’
“‘Ngokuqinisekileyo baya kubenza ixhoba abo babebenza ixhoba,+ baze baphange abo babebaphanga,’ itsho iNkosi enguMongami uYehova.
11 “‘Kuya kuthi ngaloo mini ndimnike uGogi+ indawo apho, indawo yokungcwaba kwaSirayeli, intlambo yabo badlula ngasempuma elwandle, yaye iya kubavingcela abo badlulayo. Baya kumngcwabela apho uGogi naso sonke isihlwele sakhe, yaye ngokuqinisekileyo baya kuyibiza ngokuba yiNtlambo Yesihlwele sikaGogi.+
12 Nabo bendlu kaSirayeli kuya kufuneka babangcwabe ngenjongo yokuhlambulula ilizwe, kangangeenyanga ezisixhenxe.+
13 Yaye bonke abantu belizwe kuya kufuneka bangcwabe, ibe ngokuqinisekileyo oko kuya kuba ludumo kubo ngaloo mini yokuzizukisa kwam,’+ itsho iNkosi enguMongami uYehova.
14 “‘Kuya kubakho amadoda omsebenzi oqhubekayo abaya kuwahlukanisa, acande kulo ilizwe, engcwaba, kunye nabo badlulayo, abo baseleyo phezu komhlaba, ukuze bawuhlambulule. Aya kumana efuna kude kuse ekupheleni kweenyanga ezisixhenxe.
15 Kwaye abo badlulayo bamele badlule kulo ilizwe, yaye ukuba okunene ubani angabona ithambo lomntu umele amise uphawu ecaleni kwalo, de abo bangcwabayo babe balingcwabile kwiNtlambo Yesihlwele sikaGogi.+
16 Igama lesixeko liya kubizwa ngokuba yiHamona. Liya kwandula lihlanjululwe ke ilizwe.’+
17 “Wena ke, nyana womntu, itsho iNkosi enguMongami uYehova ukuthi, ‘Yithi kwiintaka zonke eziphaphazelayo nakuwo onke amarhamncwa asendle:+ “Ziqokeleleni ndawonye, nize. Zihlanganiseni ndawonye macala onke kumbingelelo wam, endinibingelela wona, umbingelelo omkhulu ezintabeni zakwaSirayeli.+ Kwaye ngokuqinisekileyo niya kudla inyama nize nisele igazi.+
18 Niya kudla inyama yabo banamandla,+ negazi lezikhulu zomhlaba niya kulisela, iinkunzi zeegusha,+ amatakane eegusha aziinkunzi, iinkunzi zeebhokhwe, iinkunzi zeenkomo+ ezingamathole, amathole atyetyisiweyo aseBhashan, konke nje.+
19 Ngokuqinisekileyo niya kudla amanqatha nanele+ nize nisele igazi ninxile, embingelelweni wam endiza kunibingelela wona.”’
20 “‘Yaye nimele naneliswe etafileni yam ngamahashe nabaqhubi beenqwelo, ngabantu abanamandla nangazo zonke iintlobo zamadoda okulwa,’ itsho iNkosi enguMongami uYehova.+
21 “‘Ndiza kubumisa ubuqaqawuli bam phakathi kweentlanga; yaye zonke iintlanga ziya kuwubona umgwebo wam endiwuphumezileyo+ nesandla sam endisibeke phakathi kwazo.+
22 Nabo bendlu kaSirayeli baya kwazi ukuba ndinguYehova uThixo wabo ukususela loo mini.+
23 Neentlanga ziya kwazi ukuba indlu kaSirayeli, yaya ekuthinjweni+ ngenxa yesiphoso sayo, kuba yaziphatha ngokungathembeki kum, kangangokuba ndabufihla ubuso bam kuyo+ ndaza ndayinikela esandleni seentshaba zayo, yaza yawa yonke likrele.+
24 Ndenza kuyo ngokokungahlambuluki kwayo nangokokunxaxha kwayo,+ ndabufihla ubuso bam kuyo.’
25 “Ngoko ke itsho iNkosi enguMongami uYehova ukuthi, ‘Ke kaloku ngoku ndiya kubabuyisela abathinjiweyo bakaYakobi+ ndize okunene ndibe nenceba phezu kwendlu kaSirayeli;+ yaye ndiya kubonisa uzinikelo olupheleleyo ngegama lam elingcwele.+
26 Baya kube belithwele ihlazo labo+ nokungathembeki kwabo konke abenze ngako kum,+ xa behlala emhlabeni wabo ngonqabiseko,+ kungekho bani wokubangcangcazelisa.+
27 Ekubabuyiseni kwam kwizizwana ndize okunene ndibaqokelele ndawonye ndibakhupha emazweni eentshaba zabo,+ ndizingcwalise phakathi kwabo emehlweni eentlanga ezininzi.’+
28 “‘Baya kwazi ukuba ndinguYehova uThixo wabo, xa ndibathumela ekuthinjweni ezintlangeni ndize okunene ndibabuthele ndawonye emhlabeni wabo,+ kangangokuba andiyi kushiya namnye kubo apho.+
29 Yaye andiyi kuba sabufihla ubuso bam kubo,+ ngenxa yokuba ndiza kuthululela umoya wam phezu kwendlu kaSirayeli,’+ itsho iNkosi enguMongami uYehova.”
Yithumele
Yithumele
Hezekile 39
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=26&Chapter=39&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D26%26Chapter%3D39%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ndafumana Ithemba Xa Kanye Ndandilifuna
Ngesiquphe ndabona ubuso bam busemanzini. Ndazama ukuphakamisa intloko, kodwa intamo ayizange ivume. Ndisoyika, ndazama ukuguquka, kodwa iingalo nemilenze yayingavumi. Ndaqalisa ukurhaxwa. Ubomi bam batshintsha ngokupheleleyo ngolo suku lwalufudumele ngo-1991.
NDAZALELWA kwisixeko saseSzerencs, ndaza ndakhulela kwilali yaseTiszaladány ekumntla-mpuma weHungary. NgoJuni 1991, mna nabahlobo bam saya kwenye indawo esingayiqhelanga kangako kuMlambo iTisza. Ndaziphosa emanzini, ndicinga ukuba anzulu ngokwaneleyo. Kwathi kanti yimpazamo enkulu leyo! Ndophuka amathambo amathathu entamo ndenzakala nomnqonqo. Abahlobo bam babona ukuba andishukumi, baza banditsala ngobunono ngaphambi kokuba ndirhaxwe.
Nangona ndandihleli, ndeva ukuba ikho into engalunganga kum. Omnye wabo wafowunela icandelo loncedo olukhawulezileyo, kwaza kwafika inqwelo-ntaka eyandithatha yandisa esibhedlele, apho oogqirha bazama ukundinyanga. Kamva ndasiwa kwisixeko esilikomkhulu, eBudapest, ukuze ndinyangwe khona. Ndalala ngomqolo kangang’ eenyanga ezintathu. Nangona ndandikwazi ukushukumisa intloko, ndandingakwazi ukulawula umzimba. Nakubeni ndandineminyaka nje eyi-20, kwafuneka ndixhomekeke kwabanye abantu ngento yonke. Ndandixhelek’ emphefumlweni kangangokuba ndandifuna ukufa.
Ekugqibeleni ndagoduka, baza abazali bam bafundiswa indlela yokundonga. Kwakungekho lula oku kubo, ibe kwisithuba esingangonyaka, ndadandatheka. Ngelo xesha, ndancedwa ngoogqirha bengqondo ukuze ndikujonge ngendlela elungeleleneyo ukuba ngumlwelwe kwam.
Ndaqalisa ukucinga nzulu ngobomi. Ngaba bunayo injongo? Kutheni ndehlelwe yile ntlekele? Ndafunda iimagazini neencwadi ndikhangela iimpendulo. Ndazama nokufunda iBhayibhile, kodwa ndandingayiva naloo nto ndiyifundayo. Ndayeka ukuyifunda. Ndazama nokuthetha nomfundisi, kodwa iimpendulo zakhe zange zindanelise.
Ngentwasa-hlobo ka-1994, amaNgqina kaYehova amabini atyelela utata, waye wawacela ukuba athethe nam. Ndandiwamamele njengoko ayendichazela injongo kaThixo yokwenza umhlaba ube yiparadesi, nokuphelisa konke ukugula neentlungu. Zazivakala zona izinto awayezithetha, kodwa ndandingaqinisekanga ncam ngazo. Nangona kunjalo, andishiyela iincwadi ezimbini ezicacisa iBhayibhile. Emva kokuzifunda, acela ukundiqhubela isifundo seBhayibhile, ibe ndavuma. Andikhuthaza nokuba ndithandaze.
Ndeyiseka ukuba uThixo undikhathalele ngokwenene
Njengokuba ndandiqhubeka ndixubusha nawo, imibuzo emininzi endandinayo yaphendulwa ngokusuka eBhayibhileni. Ndeyiseka ukuba uThixo undikhathalele ngokwenene. Ekugqibeleni ngoSeptemba 13, 1997, emva kokufunda iBhayibhile kangangeminyaka emibini, ndabhaptizwa ebhafini ekhaya. Ndandonwabe gqitha ngolo suku.
Ngo-2007 ndayokuhlala kwikhaya labantu abakhubazekileyo eliseBudapest. Olu tshintsho lwandinika ithuba elihle lokuchazela abanye ngamathemba amahle endiye ndawafunda. Xa imozulu intle, ndiye ndiphume ukuze ndithethe nabantu, ndincedwa sisitulo esinamavili endisilawula ngesilevu.
Ndincedwa yenye intsapho enobubele ebandleni, ndakwazi ukuthenga ikhompyutha endiyilawula ngokushukumisa intloko. Le khompyutha indinceda ndikwazi ukufowunela abantu ngeIntanethi, ndize ndikwazi nokubhalela abantu abebengekho emakhayeni abo xa ibandla belishumayela kwindlu ngendlu. Ukunceda abantu ngale ndlela kundincede ndakwazi ukuthetha nabantu, kwaza kwandinceda nokuba ndingasoloko ndicinga ngam.
Ngoku ndiyakwazi nokuya kwiintlanganiso zamaKristu. Xa ndifika kwiHolo YoBukumkani, abazalwana bam baye bandincede baphakamise isitulo sam esinamavili ukuze ndikwazi ukungena kumgangatho wesibini oneHolo. Xa kuqhutywa iintlanganiso, umzalwana ohleli ecaleni kwam uye andincede ngokuphakamisa isandla sakhe ukuze ndigqabaze. Xa ndigqabaza, uye andibambele iBhayibhile okanye incwadi efundwayo.
Ndisoloko ndisezintlungwini, ibe ndidinga abanye ukuze bandincede kwizinto endizenzayo. Ngenxa yoko ndiye ndizive ndiphantsi ngamaxesha athile. Ndiye ndithuthuzelwe bubuhlobo bam noYehova uThixo, kuba ndiyazi ukuba uyandimamela xa ndiphalaza imbilini yam kuye. Ukufunda iBhayibhile suku ngalunye kuyandomeleza, ngokukwanjalo nabazalwana noodade bam. Ubuhlobo babo, inkxaso yabo nemithandazo yabo indinceda ndihlale ndikhuthazekile.
UYehova wandithuthuzela ngexesha kanye endandiyifuna ngalo. Waphinda wandinika nethemba lokuba ngumqabaqaba kwihlabathi elitsha. Ngenxa yoko, ndilangazelela ixesha endiya kukwazi ‘ukuhamba nokuxhuma ndize ndimdumise’ ngenxa yobubele nothando lwakhe olungenakulinganiswa nanto.—IZenzo 3:6-9.
Funda Okungakumbi
Izizathu Zokungazibulali—Likho Ithemba
Njengokukhanya eludinini ithemba linokukwenza iingxaki obunazo uzibonele ebumnyameni.
Izizathu Zokungazibulali
—Lukho Uncedo
Izinto ezintathu ezinokukunceda ungazibulali.
Xa Kusehla Iintlekele
IBhayibhile ingakunceda unyamezele.


text:
Isahluko Seshumi Elinesibhozo
Ubhaptizo Nolwalamano Lwakho NoThixo
Lwenziwa njani ubhaptizo lwamaKristu?
Ngawaphi amanyathelo ofanele uwathabathe ukuze ufanelekele ukubhaptizwa?
Umntu uzahlulela njani kuThixo?
Siyintoni isizathu esikhethekileyo sokubhaptizwa?
1. Kwakutheni ukuze igosa lenkundla elingumTiyopiya licele ukubhaptizwa?
“KHANGELA! Amanzi amaninzi; yintoni na endithintelayo ukuba ndibhaptizwe?” Loo mbuzo wabuzwa ligosa lenkundla elingumTiyopiya ngenkulungwane yokuqala. UmKristu ogama linguFilipu walichazela ukuba uYesu wayenguMesiya othenjisiweyo. Echukumiseke ngokunzulu koko akufunde eZibhalweni, lo mTiyopiya wenza okuthile ngako oko. Wavakalisa umnqweno wakhe wokufuna ukubhaptizwa!—IZenzo 8:26-36.
2. Kutheni ufanele ucinge nzulu ngobhaptizo?
2 Ukuba sele uzifundisise ngenyameko izahluko ezingaphambili zale ncwadi kunye nomnye wamaNgqina kaYehova, nawe usenokuziva ukulungele ukubuza uthi, ‘Yintoni na endithintelayo mna ukuba ndibhaptizwe?’ Ngoku sele ufundile ngesithembiso seBhayibhile sobomi obungunaphakade eParadesi. (Luka 23:43; ISityhilelo 21:3, 4) Ufundile nangemeko yabafileyo kwanangethemba lovuko. (INtshumayeli 9:5; Yohane 5:28, 29) Mhlawumbi sele usiya kwiintlanganiso zebandla zamaNgqina kaYehova waza wazibonela indlela aluqhelisela ngayo unqulo lwenyaniso. (Yohane 13:35) Okona kubalulekileyo kukuba, mhlawumbi sele uqalisile ukuhlakulela ulwalamano lobuqu noYehova uThixo.
3. (a) Nguwuphi umyalelo uYesu awawunika abalandeli bakhe? (b) Lwenziwa njani ubhaptizo lwamanzi?
3 Unokubonisa njani ukuba ufuna ukukhonza uThixo? UYesu wathi kubalandeli bakhe: ‘Hambani niye kubenza abafundi abantu beentlanga zonke, nibabhaptize.’ (Mateyu 28:19) Yena uqobo uYesu wamisela umzekelo ngokuthi abhaptizwe emanzini. Akazange afefwe ngamanzi, okanye agalelwe nje intwana yamanzi entlokweni yakhe. (Mateyu 3:16) Igama elithi ‘ukubhaptiza’ livela kwelesiGrike elithetha “ukutshonisa.” Ngoko ubhaptizo lwamaKristu luthetha ukutshoniswa, okanye ukuntywiliselwa ngokupheleleyo emanzini.
4. Lubonisa ntoni ubhaptizo lwamanzi?
4 Bonke abo bafuna ukuba nolwalamano kunye noYehova uThixo bamele babhaptizwe ngamanzi. Ubhaptizo lubonisa esidlangalaleni umnqweno wakho wokukhonza uThixo. Lubonisa ukuba uyakuvuyela ukwenza ukuthanda kukaYehova. (INdumiso 40:7, 8) Noko ke, ukuze ufanelekele ukubhaptizwa umele uthabathe amanyathelo athile.
KUFUNEKA UBE NOLWAZI KUNYE NOKHOLO
5. (a) Liliphi inyathelo lokuqala omele ulithabathe ukuze ufanelekele ukubhaptizwa? (b) Kutheni zibalulekile nje iintlanganiso zamaKristu?
5 Sele uqalisile ukuthabatha inyathelo lokuqala. Njani? Ngokungenisa ulwazi ngoYehova uThixo nangoYesu Kristu, mhlawumbi ngokuthi uqhutyelwe isifundo esithe rhoqo seBhayibhile. (Yohane 17:3) Kodwa kusekuninzi ekufuneka ukufundile. AmaKristu amele ‘azaliswe lulwazi oluchanileyo lokuthanda kukaThixo.’ (Kolose 1:9) Ukuya kwiintlanganiso zebandla zamaNgqina kaYehova kuya kukunceda ufunde okuninzi gqitha. Kubalulekile ukuya kwezo ntlanganiso. (Hebhere 10:24, 25) Ukuya rhoqo kuzo kuya kukunceda wandise ulwazi lwakho ngoThixo.
6. Lungakanani ulwazi lweBhayibhile omele ube nalo ukuze ufanelekele ukubhaptizwa?
6 Noko ke, oku akuthethi ukuba ufanele uyazi yonke iBhayibhile ukuze ufanelekele ukubhaptizwa. Laa ndoda yomTiyopiya yayinalo ulwazi oluthile, kodwa yayisafuna uncedo ukuze iqonde iinxalenye ezithile zeZibhalo. (IZenzo 8:30, 31) Ngokufanayo, nawe usenokuninzi omele ukufunde. Enyanisweni, uya kuqhubeka ufunda ngonaphakade ngoThixo. (INtshumayeli 3:11) Kodwa ke, ngaphambi kokuba ubhaptizwe, umele wazi yaye wamkele iimfundiso ezisisiseko zeBhayibhile. (Hebhere 5:12) Ezo mfundiso ziquka imeko yabafileyo nokubaluleka kwegama likaThixo noBukumkani bakhe.
7. Kufanele kube nawuphi umphumo kuwe ukufundisisa iBhayibhile?
7 Noko ke, ukuba nolwazi nje kuphela akwanelanga, kuba “ngaphandle kokholo akunakwenzeka ukumkholisa kakuhle [uThixo].” (Hebhere 11:6) IBhayibhile isixelela ukuba xa abantu abathile kwisixeko samandulo saseKorinte bevayo ngesigidimi samaKristu, “bakholwa baza babhaptizwa.” (IZenzo 18:8) Ngokufanayo, ukufundisisa iBhayibhile kufanele kukwenze ukholwe ukuba iliLizwi likaThixo eliphefumlelweyo. Ukufundisisa iBhayibhile kufanele kukuncede ukholelwe kwizithembiso zikaThixo nakusindiso olufumaneka ngedini likaYesu.—Yoshuwa 23:14; IZenzo 4:12; 2 Timoti 3:16, 17.
UKWABELANA NABANYE NGENYANISO YEBHAYIBHILE
8. Yintoni eya kukushukumisela ukuba uthethe nabanye ngoko ukufundileyo?
8 Njengoko lukhula ukholo lwakho, uya kukufumanisa kunzima ukungathethi ngoko ukufundileyo. (Yeremiya 20:9) Uya kuziva unomnqweno omkhulu wokuthetha nabanye ngoThixo nangeenjongo zakhe.—2 Korinte 4:13.
9, 10. (a) Usenokuqalisa phi ukwabelana nabanye ngenyaniso yeBhayibhile? (b) Yintoni ofanele uyenze ukuba unqwenela ukuthelela amaNgqina kaYehova emsebenzini wawo wokushumayela?
9 Usenokuqalisa ukwabelana nabanye ngenyaniso yeBhayibhile ngokuthi uthethe ngayo ngobuchule kunye nezalamane, abahlobo, abamelwane, kwanabo usebenza kunye nabo. Ekuhambeni kwexesha, uya kunqwenela ukuthelela amaNgqina kaYehova kumsebenzi wawo wokushumayela. Xa sele ulungele ukwenza oko, thetha kunye neNgqina elikufundisa iBhayibhile. Ukuba ubonakala ukufanelekela ukushumayela esidlangalaleni, kuya kwenziwa amalungiselelo okuba wena kunye nalowo ukufundisayo nidibane nabadala ababini bebandla.
10 Oku kuya kukwenza uqhelane ngakumbi nabanye babadala abangamaKristu, abalusa umhlambi kaThixo. (IZenzo 20:28; 1 Petros 5:2, 3) Ukuba aba badala baphawula ukuba uyaziqonda yaye uyazikholelwa iimfundiso ezisisiseko zeBhayibhile, uphila ngokuvisisana nemilinganiselo kaThixo, yaye ukufuna ngokwenene ukuba ngomnye wamaNgqina kaYehova, baya kukwazisa ukuba uyakufanelekela ukushumayela esidlangalaleni njengomvakalisi ongabhaptizwanga weendaba ezilungileyo.
11. Luluphi utshintsho ekusenokufuneka belwenzile abanye ngaphambi kokuba bafanelekele ukushumayela esidlangalaleni?
11 Kanti ke, kusenokuphawuleka ukuba usamele wenze utshintsho oluthile kwindlela ophila ngayo, ngaphambi kokuba ufanelekele ukushumayela esidlangalaleni. Oku kusenokuquka ukuyeka uqheliselo oluthile lwangasese. Kuhle ukuba kwangaphambi kokuba ucele ukuba ngumvakalisi ongabhaptizwanga, ube sele uziyekile izono ezinzulu, ezinjengokuziphatha okubi ngokwesini, ukunxila, nokusebenzisa kakubi iziyobisi.—1 Korinte 6:9, 10; Galati 5:19-21.
UKUGUQUKA
12. Kutheni ufanele uguquke?
12 Kukho namanye amanyathelo ofanele uwathabathe ngaphambi kokuba ufanelekele ukubhaptizwa. Umpostile uPetros wathi: “Guqukani . . . nijike khon’ ukuze zicinywe izono zenu.” (IZenzo 3:19) Ukuguquka kuthetha ukuzisola ngokunyanisekileyo ngenxa yento ethile oyenzileyo. Ukuguquka kuyimfuneko xa ubani ebephila ubomi bokuziphatha okubi, kodwa kuyimfuneko kwanaxa ubani ebeziphethe kakuhle. Ngoba? Ngenxa yokuba bonke abantu bangaboni yaye bafanele bacele ukuxolelwa nguThixo. (Roma 3:23; 5:12) Ngaphambi kokuba ufundisise iBhayibhile, ubungakwazi ukuthanda kukaThixo. Ngoko ubungenakukwazi ukuphila ngokuvisisana nokuthanda kwakhe. Kodwa ekubeni ngoku unolwazi, ufanele uguquke.
13. Kuthetha ukuthini ‘ukujika’?
13 Wakuba uguqukile umele ‘ujike.’ Oku kutheth’ ukuba, umele ungapheleli nje ngokuzisola. Kodwa umele uyithiye indlela obukade uphila ngayo, uze uzimisele ngamandla ukwenza oko kulungileyo ukususela ngoku ukusa phambili. Umele uguquke uze ‘ujike’ indlela obuphila ngayo ngaphambi kokuba ubhaptizwe.
UKUZAHLULELA
14. Liliphi inyathelo elibalulekileyo omele ulithabathe ngaphambi kokuba ubhaptizwe?
14 Kukho elinye inyathelo elibalulekileyo omele ulithabathe ngaphambi kokuba ubhaptizwe. Umele uzahlulele kuYehova uThixo.
15, 16. Kuthetha ukuthini ukuzahlulela kuThixo, yaye yintoni eshukumisela umntu ukuba enze oko?
15 Xa uzahlulela kuYehova uThixo ngomthandazo onyanisekileyo, uthembisa ukuzinikela kuye ngokupheleleyo nangonaphakade. (Duteronomi 6:15) Siyintoni isizathu sokwenza oko? Kaloku, cinga nje ngomfana oqalisa ukuthandana nentombi ethile. Okukhona eyazi ngakumbi yaye ebona iimpawu zayo ezintle, kokukhona etsaleleka ngakumbi kuyo. Ekuhambeni kwexesha, ucela umtshato. Enyanisweni, ukutshata kuza neembopheleleko ezongezelelekileyo. Kodwa uthando luya kumshukumisela ukuba alithabathe elo nyathelo libalulekileyo.
16 Xa umazi yaye umthanda uYehova, uya kunqwenela ukumkhonza ngokupheleleyo ngaphandle kokubeka nayiphi na imiqathango. Nabani na ofuna ukulandela uNyana kaThixo, uYesu Kristu, umele “azincame.” (Marko 8:34) Sizincama ngokuthi siqinisekise ukuba iminqweno nosukelo lobuqu aluphazamisani nokuthobela kwethu ngokupheleleyo uThixo. Ngoko, ngaphambi kokuba ubhaptizwe, injongo yakho ephambili ebomini imele ibe kukwenza ukuthanda kukaYehova uThixo.—1 Petros 4:2.
MUSA UKUXHALABELA UKUBA UZA KUSILELA
17. Kutheni abanye besenokoyika ukuzahlulela kuThixo?
17 Abanye baye boyike ukuzahlulela kuYehova kuba besithi eli linyathelo elinzulu kakhulu. Boyika ukuba xa bezahlulele njengamaKristu kuza kufuneka baphendule kuThixo. Ngoko ngenxa yokoyika ukuba basenokusilela baze bamdanise uYehova, bacinga ukuba kubhetele bangazahluleli kuye.
18. Yintoni enokukushukumisela ekubeni uzahlulele kuYehova?
18 Njengoko lukhula uthando lwakho ngoYehova, uya kukunqwenela ngakumbi ukufuna ukuzahlulela kuye nokuphila ngokuvisisana nako. (INtshumayeli 5:4) Emva kokuzahlulela kwakho, ngokuqinisekileyo uya kufuna ukuqhubeka ‘uhamba ngokumfaneleyo uYehova uze umkholise ngokupheleleyo.’ (Kolose 1:10) Ngenxa yokumthanda kwakho uThixo, akusayi kukugqala njengento enzima ukwenza ukuthanda kwakhe. Ngokungathandabuzekiyo uya kuvumelana nompostile uYohane, owabhala wathi: “Ukumthanda uThixo kuko ukuthi, siyigcine imiyalelo yakhe; kwaye ayinzima imiyalelo yakhe.”—1 Yohane 5:3.
19. Kutheni ungamele woyike nje ukuzahlulela kuThixo?
19 Akuyomfuneko ukuba ufezeke ukuze uzahlulele kuThixo. UYehova uyabazi ubuthathaka bakho yaye akalindelanga ukuba wenze okungaphezu kwamandla akho. (INdumiso 103:14) Ufuna ukuba uphumelele, ngoko uya kukuxhasa aze akuncede. (Isaya 41:10) Qiniseka ukuba xa ukholosa ngoYehova ngayo yonke intliziyo yakho, “uya kuwenza uthi tye umendo wakho.”—IMizekeliso 3:5, 6.
UKUBONISA UKUZAHLULELA KWAKHO NGOKUTHI UBHAPTIZWE
20. Kutheni kunganelanga nje ukuzahlulela kuYehova ngasese?
20 Ukucingisisa ngezi zinto sisandul’ ukuthetha ngazo, kusenokukunceda ukuba uzahlulele kuYehova ngomthandazo. Enye into omele uyenze ukuba umthanda ngokwenene uThixo, ‘luvumo lwasesidlangalaleni losindiso.’ (Roma 10:10) Ukwenza njani oko?
21, 22. Unokulwenza njani “uvumo lwasesidlangalaleni” lokholo lwakho?
21 Xelela umnxibelelanisi wequmrhu labadala webandla okulo ukuba ufuna ukubhaptizwa. Yena uya kwenza amalungiselelo okuba abadala abathile bahlolisise kunye nawe imibuzo eliqela egubungela iimfundiso ezisisiseko zeBhayibhile. Ukuba aba badala bayavumelana ukuba uyafaneleka, baya kukuchazela ukuba unokubhaptizwa kwindibano elandelayo. * Kwezo ndibano kudla ngokunikelwa intetho echaza intsingiselo yobhaptizo. Emva koko isithethi sicela bonke abo baza kubhaptizwa ukuba baphendule imibuzo emibini elula, ngaloo ndlela besenza “uvumo lwasesidlangalaleni” lokholo lwabo.
22 Lubhaptizo olukwenza ubonakale esidlangalaleni ukuba uye wazahlulela kuThixo yaye ngoku ungomnye wamaNgqina kaYehova. Abo babhaptizwayo bantywiliselwa ngokupheleleyo emanzini, nto leyo ebonisa esidlangalaleni ukuba bazahlulele kuYehova.
INTSINGISELO YOBHAPTIZO LWAKHO
23. Kuthetha ukuthini ukubhaptizwa “egameni loYise neloNyana nelomoya oyingcwele”?
23 UYesu wathi abafundi bakhe babeza kubhaptizwa “egameni loYise neloNyana nelomoya oyingcwele.” (Mateyu 28:19) Oku kuthetha ukuba abo babhaptizwayo bayaliqonda igunya likaYehova uThixo nelikaYesu Kristu. (INdumiso 83:18; Mateyu 28:18) Kukwathetha nokuba uyayiqonda indlela osebenza ngayo umoya oyingcwele kaThixo, okanye amandla akhe asebenzayo.—Galati 5:22, 23; 2 Petros 1:21.
24, 25. (a) Lubonisa ntoni ubhaptizo? (b) Nguwuphi umbuzo omele uphendulwe?
24 Kodwa ke, ubhaptizo alukokuhlanjwa nje ngamanzi. Lubonisa into ebaluleke gqitha. Ukungena ngaphantsi kwamanzi kubonisa ukuba uye wafa kwindlela obuphila ngayo ngaphambili. Ukukhutshwa emanzini kubonisa ukuba ngoku uphilela ukwenza ukuthanda kukaThixo. Kwakhona, khumbula ukuba uye wazahlulela kuYehova uThixo, kungekhona emsebenzini, ebantwini, okanye entlanganweni. Uzahlulelo nobhaptizo lwakho lusisiqalo sobuhlobo obukhulu kunye noThixo.—INdumiso 25:14.
25 Ubhaptizo alusosiqinisekiso sokuba uza kusindiswa. Umpostile uPawulos wabhala wathi: “Hlalani nilufezekisa usindiso lwenu ngoloyiko nangokungcangcazela.” (Filipi 2:12) Ubhaptizo lusisiqalo nje kuphela. Umbuzo kukuba, Ungaqhubeka njani umthanda uThixo? Impendulo ifumaneka kwisahluko esilandelayo sokugqibela.
^ isiqe. 21 Ubhaptizo lwenziwa rhoqo kwiindibano zaminyaka le zamaNgqina kaYehova.


text:
OKWENZEKA EHLABATHINI
E-Gulf of Mexico
Emva kokugqabhuka kwemibhobho yeoli ngoAprili 2010, kwachitheka izantyala-ntyala zeoli nepetroli elwandle kangangeenyanga ezintathu. Abanye abaphandi bafumanisa ukuba kwiinyanga ezimbini ezinesiqingatha emva koko, ezinye zezo khemikhali zingcolisayo zazingasabonakali—ibe bagqiba kwelokuba zityiwe ziibacteria. Kodwa ke ezinye iingcali zisenamathandabuzo. Zikholelwa ukuba uninzi lwale oli luye lwehla lwaya enzulwini yolwandle.
ERashiya
Iphephandaba ekuthiwa yi-Rossiiskaya Gazeta lithi, ngokutsho kolunye uhlolisiso i-59 pesenti yabantu baseRashiya abaneminyaka ephakathi kweli-18 nengama-35 bakholelwa ukuba, “ngamanye amaxesha kufuneka ukhe unganyaniseki ukuze uphumelele ebomini.”
EPeru
Ezinye zezona nkozo zombona zindala kwezakhe zafunyanwa, (njengezi ziboniswe ngasentla) zibonisa ukuba kwiminyaka emalunga nama-3,000 eyadlulayo, abantu bakumntla Peru babesele besenza ugcado nomgubo.
E-Itali
ULucio Soravito De Franceschi, ongubhishopu wamaKatolika aseAdria-Rovigo uthi ivangeli ifanele “ishunyayelwe ngqo ebantwini kwiindawo abahlala kuzo.” Uthi: “Abefundisi bafanele bayeke ukubetha iintsimbi bebiza abantu, kunoko bafanele bankqonkqoze emizini yabantu.”
EMzantsi Afrika
Xa uluthenga esitratweni, ixabiso lophondo lomkhombe olusetyenziselwa ukunyanga liye lantinga laya kutsho kwiR540 000 ikhilogram. Ngowama-2011, eMzantsi Afrika kuphela, amasela aye abulala imikhombe engaphezu kwama-448. EYurophu amasela aye aqhekeza kwiindawo ezigcina izinto zakudala kunye nezizithengisayo ekhangela ezi mpondo. Kuthiwa nemikhombe ekwiindawo ezigcina izilwanyana eYurophu isengozini.


text:
Ukwaziwa Kwegama LikaThixo NgesiSwahili
Kwabanye, igama elithi “Swahili” lenza kuthi qatha ezingqondweni iAfrika enezilwanyana eziyabula kumathafa aseSerengeti. Kodwa, kuninzi esinokukufunda ngolwimi lesiSwahili nangabantu abaluthethayo.
ISISWAHILI lulwimi oluthethwa ngabantu abangaphezulu kwe-100 lezigidi kumazwe ali-12 kumbindi nakwimpuma yeAfrika. * Kumazwe afana neKenya, iTanzania neUganda, lulwimi olusemthethweni okanye lwesizwe. Ukongezelela, kumazwe angabamelwane kuthethwa kwa olu lwimi, nto leyo eyenza kube lula ngabantu abavela kwiindawo ngeendawo ukushishina nokunxibelelana.
Siye sanendima ebalulekileyo ekwenzeni abantu baseMpuma Afrika babe yimbumba yamanyama. Ngokomzekelo, eTanzania kuphela, kuthethwa iilwimi zomthonyama ezi-114. Khawube nombono uhamba iikhilomitha ezingama-40 ukuya kwezingama-80 ukusuka ekhayeni lakho uze udibane nabantu abathetha ulwimi olwahluke kwaphela kolwakho. Kwezinye iimeko bonke abantu odibana nabo abathetha olunye ulwimi bahlala kwiilali ezincinane. Ubuya kuthetha njani nabo? Akukho nzima ukubona isizathu sokuba kufanelekile ukuba nolwimi oluthethwa ngabo bonke abantu.
Imbali YesiSwahili
Bambi bakholelwa ukuba isiSwahili saqala ukuthethwa ukususela ngenkulungwane yeshumi. Saza saqaliswa ukubhalwa ngenkulungwane ye-16. Abo baye bafunda ukuthetha isiSwahili baye bafumanisa ukuba sibuyelelana kwisiArabhu. Eneneni, amagama angama-20 ekhulwini akwisiSwahili ngawesiArabhu, aze onke amanye abe ngawaseAfrika. Yiyo lo nto eyenza isiSwahili sibhalwe njengesiArabhu kangangamakhulu eminyaka.
Namhlanje, isiSwahili sibhalwa ngonoobumba besiRoma. Kwenzeka njani oko? Kwakutheni ukuze kwenziwe olo tshintsho? Impendulo singayifumana xa sinokubuyela emva phaya ngenkulungwane ye-19, ekufikeni kwabavangeli base Yurophu eMpuma Afrika, bezokushumayela kubemi bomthonyama.
Ukufika KweLizwi LikaThixo EMpuma Afrika
Ukudlula kukaVasco da Gama eAfrika ngo-1499, amaPhuthukezi akha imishini eZanzibar ukuze aguqule abantu babe ngamaKatolika. Noko ke, kuthe kungaphelanga neminyaka engama-200, amaPhuthukezi “nobuKristu” ayeze nabo babhukuqwa ngabantu basekuhlaleni.
Kwakuza kudlula eminye iminyaka eli-150 ngaphambi kokuba iLizwi likaThixo lifike eMpuma Afrika. Kodwa ngoku laliza kuza nomvangeli ongumJamani, uJohann Ludwig Krapf. Ukufika kwakhe eMombasa, eKenya, ngo-1844, kwakutshatshele unqulo lobuSilamsi kummandla ogudle unxweme leMpuma Afrika, ngoxa xa usiya ungena elizweni abantu bakholelwa kwizinyanya. Lo kaKrapf wayekholelwa ukuba iBhayibhile ifanele ifumaneke kuye wonke ubani.
Akazange alibazise ukuqalisa ukufunda ulwimi lesiSwahili. Engalibazisanga, ekufikeni kwakhe ngoJuni 1844, lo kaKrapf waqalisa iphulo elinzima lokuguqulela iBhayibhile. Okubuhlungu, kukuba kwiinyanga nje ezimbini eqalile wabhujelwa ngumfazi beneminyaka nje emibini betshatile, kwaza emva kweentsuku ezimbini kwatshona imveku yabo. Intliziyo ilihlwili injalo, uKrapf waqhubeka naloo msebenzi ubalulekileyo wokuguqulela iBhayibhile. Ngo-1847, izahluko ezithathu zokuqala zencwadi yeGenesis zapapashwa zaza zaba zezokuqala ukuba yimibhalo eprintiweyo ngolwimi lesiSwahili.
UKrapf waba ngowokuqala ukusebenzisa indlela yokubhala yamaRoma endaweni yokusebenzisa eyama-Arabhu xa wayebhala ngesiSwahili. Ezinye zezizathu zokuba ayeke ukusebenzisa indlela yama-Arabhu yokubhala kukuba “kwakuza kuba nzima kubantu baseYurophu ababeza kufunda isiSwahili” nokuba indlela yokubhala yamaRoma “yayiza kwenza kube lula ‘kubantu boMthonyama xa befunda iilwimi zaseYurophu.’” Kodwa abanye baqhubeka besebenzisa indlela yama-Arabhu yokubhala kangangexesha elide, kangangokuba iinxalenye ezithile zeBhayibhile zabhalwa ngale ndlela. Noko ke, oonobumba besiRoma benza kwalula kubantu abaninzi ukufunda isiSwahili. Alithandabuzeki elokuba abavangeli abaninzi nabanye abantu abafunda isiSwahili bavuyiswa gqitha lolo tshintsho.
Ukongezelela ekuhlahleni indlela kumsebenzi wokuguqulela iLizwi likaThixo, lo kaKrapf wabeka isiseko esiluqilima ukuze kube lula ngabanye abaguquleli ababeza kulandela emva kwakhe. Wavelisa incwadi yegrama nesichazi magama sesiSwahili.
Igama likaThixo NgesiSwahili
Kwizahluko ezithathu zokuqala zencwadi yeGenesis, igama likaThixo laliguqulelwe kwathiwa “nguThixo uSomandla.” Noko ke, ngasekupheleni kwenkulungwane ye-19, kwafika amanye amadoda eMpuma Afrika atyhalela phambili nomsebenzi wokuguqulela iBhayibhile yonke kulwimi lesiSwahili. Phakathi kwawo singabalula uJohann Rebmann, uWilliam Taylor, uHarry Binns, uEdward Steere, uFrancis Hodgson noArthur Madan.
Eyona nto iphawulekayo ngezi nguqulelo zeBhayibhile kukuqukwa kwegama likaThixo, kungekhona nje kwiindawo ezimbalwa kodwa kuzo zonke iZibhalo zesiHebhere! Abaguquleli ababeseZanzibar basebenzisa igama elithi “Yahuwa,” ngoxa abo babehlala eMombasa baliguqulela ngokuthi “Jehova.”
Ngo-1895 iBhayibhile yayisele ifumaneka ngesiSwahili. Kwiminyaka eyalandelayo, kwabakho ezinye iinguqulelo, nangona zingazange zisasazwe kangako. Ekuqaleni kwenkulungwane yama-20, kwenziwa umzamo wokuba isiSwahili sithethwe ngendlela efanayo ngabantu baseMpuma Afrika. Oku kwaphumela ekubeni ngo-1952 kuveliswe iBhayibhile ebizwa ngokuba yiSwahili Union Version, neyona isasazwe kakhulu. Oko kuye kwaphumela ekubeni “uYehova” abe lelona gama likaThixo laziwayo eliguqulelwe ngesiSwahili.
Okubuhlungu kukuba, ekubeni ezo nguqulelo zeBhayibhile zazingesaprintwa, negama likaThixo laye linyamalala nazo. Ezinye iiBhayibhile ziye zalishenxisa igama likaThixo, ngoxa ezinye ziye zaligcina kwezinye iindawo elivela kuzo. Ngokomzekelo, kwiUnion Version igama likaThixo livela izihlandlo ezili-15 kuphela, kodwa kuhlelo lwale Bhayibhile oluhlaziyiweyo lowe-2006, livela izihlandlo ezili-11. *
Nangona iye yaligeca naphi na apho livela khona igama likaThixo, le nguqulelo inenye into ebangel’ umdla. Kwelinye lamaphepha okuqala kukho amazwi achazayo ukuba igama likaThixo nguYehova. Oku kuye kwabanceda abo bafuna inyaniso ukuba balazi igama likaBawo wethu wasezulwini kwiiBhayibhile zabo.
Kodwa ke, akupheleli apho. Ngo-1996 iNguqulelo Yehlabathi Elitsha YeZibhalo ZamaKristu YesiGrike iye yafumaneka ngesiSwahili. Yeyokuqala ukubuyisela igama likaThixo elithi Yehova kuzo zonke iindawo ezingama-237 ukususela kuMateyu ukuya kwiSityhilelo. Kamva ngo-2003 kwakhululwa iBhayibhile epheleleyo, INguqulelo Yehlabathi Elitsha YeZibhalo Ezingcwele ngesiSwahili. Ukuza kuthi ga ngoku, kuye kwaprintwa iiBhayibhile zesiSwahili ezingama-900 000.
Igama likaThixo alisathatyathelwanga indawo zizibizo. Ngoku, xa abantu abaneentliziyo ezinyanisekileyo befunda iNguqulelo Yehlabathi Elitsha YeZibhalo Ezingcwele, basondela ngakumbi kuYehova sihlandlo ngasinye beyifunda. Bafumanisa ukuba eli gama lakhe livela izihlandlo ezingaphezulu kwezi ngama-7 000.
Kwakhona, le Bhayibhile iguqulelwe kusetyenziswa ulwimi olulula lesiSwahili ukuze kube lula ukuyiqonda. Ukongezelela, iimpazamo ebezenziwe kwezinye iinguqulelo zeBhayibhile ziye zalungiswa. Ngenxa yoko, umfundi unokuqiniseka ukuba xa eyifunda ufunda “amazwi achanileyo enyaniso” kanye njengoko aphefumlelwa nguMdali, uYehova uThixo.—INtshumayeli 12:10.
Abanye baye banombulelo ngeNguqulelo Yehlabathi Elitsha yesiSwahili. UVincent, oneminyaka engama-21 ekwinkonzo yexesha elizeleyo noliNgqina likaYehova, uthi: “Ndavuya gqitha xa ndafumana iNguqulelo Yehlabathi Elitsha ngesiSwahili esiqondakala lula nenegama likaThixo kuzo zonke iindawo elasuswayo kuzo zezinye iinguqulelo zeBhayibhile.” UFrieda, onabantwana abathathu, uthi le Bhayibhile yenze kwalula ukuyicacisa kwabanye abantu.
Iphulo lokuguqulela iLizwi likaThixo kwisiSwahili lithathe iminyaka eli-150. UYesu wathi “Ndilibonakalisile igama lakho.” (Yohane 17:6) Ngoku, amaNgqina kaYehova angaphezulu kwama-76 000 athetha isiSwahili kule nxalenye yeAfrika avuyiswa kukwazisa abantu igama likaYehova, esebenzisa iNguqulelo Yehlabathi Elitsha.
^ isiqe. 3 Kula mazwe isiSwahili sithethwa ngeendlela ezahlukahlukeneyo.
^ isiqe. 18 Livela kwiGenesis 22:14; Eksodus 6:2-8 (izihlandlo ezibini); 17:15 (kuthiwa nguYaweh); ABagwebi 6:24; INdumiso 68:20; 83:18; Isaya 12:2; 26:4; 49:14 nakuYeremiya 16:21.
Funda Okungakumbi
Ngubani UThixo?
Ngaba uThixo unalo igama, yaye ngaba usikhathalele?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
1 UYude, ikhoboka likaYesu Kristu, kodwa umntakwabo Yakobi,+ kwabo babiziweyo+ abathandwayo bekulwalamano kunye noThixo uBawo+ nabagcinelwe+ uYesu Kristu:
2 Ngamana kungandiswa kuni+ inceba+ noxolo+ nothando.+
3 Zintanda,+ nakuba bendisenza wonke umgudu wokunibhalela ngalo usindiso esabelana ngalo,+ ndikufumanise kuyimfuneko ukunibhalela ndinibongoza ukuba nilulwele nzima ukholo+ olwanikelwa kwaba kanye kwabo bangcwele.+
4 Isizathu sam sikukuba abantu abathile bathwethwele ngaphakathi+ abo kwakudala babemiselwe+ lo mgwebo+ ziZibhalo, abantu abangenabuthixo,+ bebujika ububele obungasifanelanga boThixo wethu bube sisingxengxezo sehambo evakalala+ yaye bemkhanyela+ okuphela koMnini+ neNkosi+ yethu, uYesu Kristu.
5 Ndinqwenela ukunikhumbuza, nangona nikwazi oku kakade,+ ukuba uYehova, nangona wasisindisayo isizwana ngokusikhupha kwilizwe laseYiputa,+ kodwa kamva wabatshabalalisa abo bangabonisanga lukholo.+
6 Neengelosi ezingasigcinanga isigxina sazo santlandlolo, zasuka zayishiya indawo yazo efanelekileyo yokuhlala,+ uzigcinele umgwebo wemini enkulu+ ngemixokelelwane kanaphakade+ phantsi kwentsunguzi yobumnyama.
7 Kananjalo iSodom neGomora nezixeko ezazingakuzo,+ emva kokuba nazo ngohlobo olufanayo nabangaphambili zahenyuza ngokugqithiseleyo zaza zalandela inyama ngokuchasene nemvelo,+ zibekwe phambi kwethu njengomzekelo+ osisilumkiso ngokuva isohlwayo sesigwebo somlilo ongunaphakade.+
8 Kwangokunjalo ke, ngohlobo olufanayo, naba bantu, abazifica emaphupheni,+ bayenza inqambi inyama yaye bagatya ubukhosi+ bekwatshabhisa abo bazukileyo.+
9 Kodwa xa uMikayeli+ isiphatha-zingelosi+ wayeneyantlukwano+ noMtyholi yaye ephikisana naye ngomzimba kaMoses,+ akazange abe nobuganga bokuzisa umgwebo nxamnye naye ngamazwi okutshabhisa,+ kodwa wathi: “Ngamana uYehova angakukhalimela.”+
10 Kanti aba bantu bathetha ngokutshabhisayo ngazo zonke izinto ngokwenene abangazaziyo;+ kodwa zonke izinto abaziqondayo ngokwemvelo njengezilwanyana ezingaqiqiyo,+ kuzo ezi zinto bayaqhubeka bezonakalisa+ bona ngokwabo.
11 Yeha ke bona, ngenxa yokuba baye bahamba ngomendo kaKayin,+ yaye baye bagxalathelana ukuya kwikhondo lesiphoso sikaBhileham+ ngenxa yomvuzo, yaye baye batshabalala kwintetho yemvukelo+ kaKora!+
12 Bona balulwalwa olufihlakele phantsi kwamanzi emathekweni enu othando+ xa besezidlweni kunye nani; bangabalusi abazondla ngaphandle koloyiko;+ bangamafu angenamanzi aphehluzeliswa+ yimimoya;+ bayimithi engathwali siqhamo nkqu nasekwindla, efe kabini yaza yancothulwa;+
13 bangamaza alwayo olwandle alephuza amagwebu angoonobangela behlazo labo;+ baziinkwenkwezi ezibhadulayo, yaye bagcinelwe isithokothoko sobumnyama esingunaphakade.+
14 Kambe ke, uEnoki,+ ongowesixhenxe ukususela kuAdam, waprofeta ngabo, esithi: “Khangela! UYehova weza enamashumi amawaka akhe angcwele,+
15 ukuza kuphumeza umgwebo nxamnye nabo bonke,+ nokuza kubafumanisa benetyala bonke abangenabuthixo ngokuphathelele zonke izenzo zabo ezingezozabuthixo abazenzayo ngendlela engeyoyabuthixo, nangokuphathelele zonke izinto ezothusayo aboni abangenabuthixo abazithetha nxamnye naye.”+
16 Aba bantu into abayaziyo kukumbombozela,+ bekhalaza, behamba ngokweenkanuko zabo,+ yaye bathetha ngokuzigwagwisa,+ bencoma abantu+ ukuze bafumane inzuzo.
17 Ke nina, zintanda, khumbulani amazwi aye athethwa ngaphambili ngabapostile beNkosi yethu uYesu Kristu,+
18 indlela ababefudula besithi ngayo kuni: “Kwixesha lokugqibela kuya kubakho abagculeli, beqhubeka ngokweminqweno yabo yezinto ezingezozabuthixo.”+
19 Aba ngabo benza izahlukaniso,+ abantu ababulwanyanarha,+ bengenabo ubumoya.+
20 Kodwa nina, zintanda, ngokuzakha kolwenu+ ukholo olulolona lungcwele,+ nokuthandaza ninomoya oyingcwele,+
21 zigcineni kuthando lukaThixo,+ ngoxa nilindele inceba+ yeNkosi yethu uYesu Kristu nikhangele kubomi obungunaphakade.+
22 Kanjalo, qhubekani nibenzela inceba+ abathile abanamathandabuzo;+
23 basindiseni+ ngokubaxhwila emlilweni.+ Kodwa qhubekani nibenzela inceba abanye, nisenjenjalo ngoloyiko, ngoxa nithiya kwanesambatho sangaphantsi esidyojwe yinyama.+
24 Ke kaloku kulowo ukwaziyo ukunilondoloza+ ekukhubekeni, nokunimisa ningenasiphako+ ebuqaqawulini bakhe, ninovuyo olukhulu,
25 kuThixo okukuphela kwakhe, uMsindisi+ wethu ngoYesu Kristu+ iNkosi yethu, makube luzuko,+ ubungangamsha, amandla+ negunya+ ngoku, nangonaphakade+ kanaphakade.+ Amen.+
Yithumele
Yithumele
Yude 1
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=65&Chapter=1&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D65%26Chapter%3D1%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
EZOMTHETHO NAMALUNGELO ABANTU
EUkraine
Inkundla Ephakamileyo YaseUkraine Ikhusela Ilungelo Lokungavumi Ukuya Emkhosini Ngenxa Yesazela Xa Kuqokelelwa Abantu Bokulwa
Iinkundla zaseUkraine ziye zavuma ukuba ukwala ukuya emkhosini ngenxa yokungavunyelwa sisazela lilungelo elisisiseko labantu elifanele likhuselwe.
Ayahlaselwa Ngenxa Yeenkolelo Zawo KwiMpuma YeUkraine
Amaqela axhobileyo aye abamba aza angcungcuthekisa amaNgqina kaYehova ayi-26 kuba engazange azithobele iinkolelo zamaOthodoki nangenxa yokuba engathath’ icala kwezopolitiko. AmaNgqina awazange anikezele.
Iinkundla ZaseUkraine Ziyalihlonela Ilungelo Lokungayi Emkhosini Ngenxa Yesazela Ngexesha Lokufunwa Kwabantu Abaza Kuya Emkhosini
Iinkundla zaseUkraine zathi ilungelo lokungavunyelwa sisazela alinakungahoywa ngenxa yokuxhalabela ukhuseleko lwelizwe.


text:
Ngaba Niyazikhupha Izishumi?
Akunjalo. AmaNgqina kaYehova akazikhuphi izishumi, kodwa umsebenzi wethu uxhaswa yiminikelo yokuzithandela. Yintoni isishumi ibe kutheni amaNgqina kaYehova engasikhuphi?
UMthetho wokukhupha izishumi wawunikwe uhlanga lwamaSirayeli amandulo. Kodwa iBhayibhile iyenza icace into yokuba lo Mthetho, kuquka lo “wokuqokelela izishumi,” awusebenzi kumaKristu.
Kunokukhupha izishumi nokwenza imibingelelo, amaNgqina kaYehova axelisa amaKristu okuqala ngokuxhasa umsebenzi wokushumayela ngezi ndlela zimbini: ngokufundisa nokushumayela bengabhatalwa nangeminikelo yokuzithandela.
Silandela lo myalelo weBhayibhile: “Ngamnye makenze kanye njengoko egqibile entliziyweni yakhe, kungekhona ngokukrokra okanye ngokunyanzelwa, kuba uThixo uthanda umphi ochwayitileyo.”
Funda Okungakumbi
Uxhaswa Njani Ngemali Umsebenzi WamaNgqina KaYehova?
Funda ngendlela okhula ngayo umsebenzi wokushumayela owenziwa ehlabathini noxhaswa ngemali ngaphandle kwenkongozelo nezishumi.


text:
Incwadi Yam Yamabali EBhayibhile
LE YINCWADI yamabali ayinyaniso. Athatyathwe kweyona ncwadi ibalaseleyo ehlabathini, iBhayibhile. Amabali akuchazela ngembali yehlabathi ukususela kwixesha lokuqalisa kukaThixo ukudala de kube ngumhla wethu. Athetha nangezinto uThixo athembisa ukuzenza kwixesha elizayo.
Le ncwadi ikunika inkcazelo ngezinto eziseBhayibhileni. Ithetha ngabantu baseBhayibhileni nezinto abazenzayo. Kwakhona ibonisa ithemba elizukileyo lobomi obungunaphakade uThixo abuthembisa abantu kumhlaba oyiparadesi.
Kukho amabali ali-116 kule ncwadi. Ahlulahlulwe aba ngamacandelo asibhozo. Iphepha ekuqaleni kwecandelo ngalinye libalisa ngokufutshane ngezinto ezifunyanwa kwelo candelo. Amabali ayalandelelana ngokweziganeko ezenzeka embalini. Oku kukunceda ufunde indlela ezilandelelana ngayo iziganeko zembali.
Amabali abaliswe ngolwimi olulula. Uninzi lwenu bantwana bancinane niya kukwazi ukuzifundela amabali. Nina bazali niya kufumanisa ukuba abantwana benu abancinane baya kukuvuyela ukuba nibafundele la mabali ngokuphindaphindiweyo. Niya kufumanisa ukuba le ncwadi iqulethe izinto ezininzi ezibangela umdla kwabancinane nabakhulileyo ngokufanayo.
Iincwadi zeBhayibhile ziboniswe ekupheleni kwebali ngalinye. Nikhuthazwa ukuwafunda la macandelo eBhayibhile ekusekelwe kuwo amabali. Emva kokufunda ibali ngalinye, hlola imibuzo yelo bali efumaneka emva kweBali 116 uze uzame ukukhumbula iimpendulo zayo.
Iingcaphulo zeBhayibhile zishwankathelwe kule ncwadi. Zibekwe ngendlela elula ukuze abantwana abaselula baziqonde. Iindinyana zeBhayibhile ezithatyathwe kuzo ezi ngcaphulo zisekupheleni kwebali.


text:
OKO KUFUNDISWA YIBHAYIBHILE
Umtshato
Ngaba umtshato yinto nje yobumnandi?
“Oko uThixo akubophelele ngedyokhwe ndawonye makungahlukaniswa mntu.”
—Mateyu 19:6.
OKO KUFUNDISWA YIBHAYIBHILE
KuThixo umtshato awenzelwanga ubumnandi nje kuphela. Kukumanyana kwendoda nomfazi okwamiselwa nguThixo. IBhayibhile ithi: “Ukususela ekuqaleni kwendalo ‘[uThixo] wabenza baba yindoda nebhinqa. Ngenxa yoku indoda iya kumshiya uyise nonina, yaye aba babini baya kuba nyama-nye’ . . . Ngoko ke oko uThixo akubophelele ngedyokhwe ndawonye makungahlukaniswa mntu.” *
Ibinzana elithi “oko uThixo akubophelele ngedyokhwe ndawonye” alithethi ukuba imitshato isekwa ezulwini. Kunoko xa isithi uMdali wethu nguMsunguli womtshato, iBhayibhile ibalaselisa ukubaluleka kweqhina lomtshato. Izibini eziwujonga ngolu hlobo umtshato ziwuphatha njengongcwele, ongasoze uqhawuke, zitsho zizimisele ukuwenza uphumelele. Ziwuqinisa ngakumbi xa ngamnye kuzo edlala indima yakhe echazwe eBhayibhileni.
Yiyiphi indima yendoda?
“Indoda iyintloko yomfazi wayo.”
—Efese 5:23.
OKO KUFUNDISWA YIBHAYIBHILE
Ukuze intsapho yonwabe, kufuneka abekho umntu owenza izigqibo. IBhayibhile iyinike indoda loo mbopheleleko. Kodwa loo nto ayithethi ukuba mayibe nguzwilakhe okanye umxhaphazi. Ingathethi nokuba mayingazenzi iimbopheleleko zayo, nto leyo enokubangela ukuba umkayo angayihloniphi aze anyanzeleke ukuba enze izinto ezingapha kwamandla akhe. Kunoko, uThixo ulindele ukuba izibhokoxe ekunyamekeleni umfazi wayo ize imnike imbeko njengelona qabane lisondeleleyo nelithembekileyo. (1 Timoti 5:8; 1 Petros 3:7) Kwabase-Efese 5:
Indoda emthanda ngokwenene umfazi wayo iyazixabisa izinto akwaziyo ukuzenza nobuchule bakhe yaye iyammamela xa ethetha, ingakumbi kwizinto ezinokuthanani nentsapho. Ayifanele inyanzelise iimbono zayo kuba nje iyintloko-ntsapho. Xa indoda eyayithanda uThixo, uAbraham, ingazange iliphulaphule icebiso lomkayo kwinto eyayinokuthanani nentsapho, uYehova uThixo wathi: “Liphulaphule ilizwi lakhe.” (Genesis 21:9-12) UAbraham wakwenza oko, yaye intsapho yakhe yamanyana, yaseluxolweni yaza yasikelelwa nguThixo.
Yiyiphi indima yomfazi?
“Bafazi, wathobeleni amadoda enu.”
—1 Petros 3:1.
OKO KUFUNDISWA YIBHAYIBHILE
Kanye ngaphambi kokuba adale umfazi, uThixo wathi: “Akulungile ukuba umntu aqhubeke eyedwa. Ndiza kumenzela umncedi oza kuba ngumphelelisi wakhe.” (Genesis 2:18) Into ephelelisayo ibangela ukuba into igqibelele. Ngoko uThixo akazange adale umfazi ukuze abangisane nendoda, kodwa ukuze abe ngumphelelisi wayo. Bobabini babeza kufeza into ababeyithunywe nguThixo baze bazalise umhlaba ngabantwana babo.
Ukuze umfazi akwazi ukwenza indima yakhe, uThixo wamnika umzimba, ingqondo neemvakalelo ezisemagqabini. Xa ezi zinto ezisebenzisa ngobulumko nangothando, ufak’ isandla kwimpumelelo yomtshato ize nendoda yakhe yaneliseke. KuThixo, umfazi onjalo ufanele adunyiswe. *
^ isiqe. 5 IBhayibhile ivumela kuphela ukuba umtshato uqhawulwe xa omnye ekrexezile.
^ isiqe. 14 Izibini ziza kufumana amacebiso amaninzi aluncedo ngomtshato nobomi bentsapho kumanqaku aphuma rhoqo kuVukani! athi “Ukunceda Iintsapho.”


text:
ICANDELO 18
UYesu Wenza Imimangaliso
Ngemimangaliso yakhe, uYesu ubonisa oko aza kukwenza xa enguKumkani
UTHIXO wanika uYesu amandla okwenza izinto ezingenakwenziwa ngabantu. UYesu wenza imimangaliso emininzi—ngokufuthi phambi kwezihlwele. Loo mimangaliso yayibonisa ukuba uYesu unamandla kuneentshaba zakhe yaye unokuphelisa nayiphi na imiqobo abantu abangafezekanga abangenakuze bakwazi ukuyiphelisa ngokupheleleyo. Nantsi eminye imizekelo.
Indlala. Ummangaliso wokuqala owenziwa nguYesu waba kukujika amanzi aba yiwayini emnandi. Kwezinye izihlandlo ezibini, wondla amawaka ezihlwele ngezonka neentlanzi ezimbalwa. Kuzo zozibini ezo zihlandlo, abantu batya kwasala.
Ukugula. UYesu waphilisa abantu abanalo “lonke uhlobo lwesifo nalo lonke uhlobo lobulwelwe.” (Mateyu 4:23) Abantu abangaboniyo, abangevayo, abaneqhenqa, nabanesifo sokuwa wayebaphilisa nje ngokubachukumisa. Waphilisa iziqhwala nabalimeleyo. Akukho sigulo wayengakwazi ukusinyanga.
Imozulu embi. Xa uYesu nabafundi bakhe babenqumla kuLwandle lwaseGalili, kwavela isaqhwithi. Abafundi bankwantya luloyiko. UYesu wasijonga nje eso saqhwithi waza wathi: “Yithi tu! Uzole!” Kwangoko kwazola. (Marko 4:37-39) Ngesinye isihlandlo xa kwakukho isaqhwithi esoyikekayo wahamba phezu kwamanzi.—Mateyu 14:24-33.
Imimoya engendawo. Imimoya engendawo inamandla kakhulu kunabantu. Kubantu abaninzi kuye kwanzima ukuphuncuka ekubanjisweni zezi ntshaba zikhohlakeleyo zikaThixo. Kodwa, uYesu wayesoloko eyiyalela ukuba iphume ebantwini. Wayengayoyiki, kodwa iyiyo eyayimoyika ngenxa yokuba yayilazi igunya analo.
Ukufa. Ngokufanelekileyo ukufa kubizwa ngokuba ‘lolokugqibela utshaba,’ kuba abantu abakwazi ukukoyisa. (1 Korinte 15:26) Kodwa uYesu wabavusa abafileyo, ebuyisela unyana womhlolokazi nentombazana kubazali bayo. Kwesinye isiganeko esiphawulekayo, uYesu wavusa umhlobo wakhe uLazaro, owayesele eneentsuku ezine efile, phambi kwesihlwele esasizilile. Kwanezona ntshaba zikaYesu zazibonela ngokwazo ukwenzeka kwaloo mmangaliso.—Yohane 11:38-48; 12:9-11.
Kwakutheni ukuze uYesu enze loo mimangaliso? Ngaba ekugqibeleni abazange bafe bonke abo bantu wayebanceda? Kunjalo, kodwa imimangaliso kaYesu yaba nemiphumo engapheliyo. Yabonisa ukuba zonke iziprofeto ezibangela umdla ngolawulo loKumkani onguMesiya ziza kuzaliseka. Alithandabuzeki elokuba uKumkani omiselwe nguThixo uza kuphelisa indlala, ukugula, imozulu embi, imimoya engendawo nokufa. Uye wabonisa ukuba uThixo umnike amandla okwenjenjalo.
—Oku kusekelwe kwincwadi kaMateyu, kaMarko, kaLuka nekaYohane.
Funda Okungakumbi
“UKristu Ongamandla KaThixo”
Imimangaliso neemfundiso zikaYesu Kristu zibonisa ntoni ngoYehova?


text:
Ngaba UYesu NguThixo USomandla?
Impendulo esuka eBhayibhileni
Abagculeli bakaYesu bamtyhola ngokuthi uzenza alingane noThixo. (Yohane 5:18; 10:30-33) Noko ke, uYesu akazange nanini na athi uyalingana noThixo uSomandla. Wathi: “
UBawo mkhulu kunam.”—Yohane 14:28.
Abalandeli bakaYesu bokuqala babengamjongi njengomntu olingana noThixo uSomandla. Ngokomzekelo, umpostile uPawulos wabhala ukuba emva kokuvuswa kukaYesu, uThixo “
wamphakamisela kwisigxina esongamileyo [uYesu].” Kucacile ukuba, uPawulos wayengakholelwa ukuba uYesu nguThixo uSomandla. Ukuba kwakunjalo, uThixo wayeza kumphakamisela njani uYesu kwisigxina esongamileyo?—Filipi 2:9.
Funda Okungakumbi
Ngaba ULizwi ‘WayenguThixo’ Okanye ‘Uthixo’?
Yiyiphi indlela echanileyo yokuqonda uYohane 1:1?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
3 Kwakhona wangena kwindlu yesikhungu, yaye apho kwakukho umntu owayenesandla esomileyo.+
2 Ngoko babemlalele ukubona enoba wayeza kumphilisa kusini na loo mntu ngesabatha, ukuze bammangalele.+
3 Wathi kumntu owayenesandla esomileyo: “Sukuma [uze] esazulwini.”
4 Waza wathi kubo: “Kusemthethweni na ukwenza okulungileyo okanye ukwenza okubi ngesabatha, ukusindisa okanye ukubulala umphefumlo?”+ Kodwa bathi cwaka.
5 Waza emva kokubasingasinga ecaphuka, ebuhlungu kakhulu kukuqaqadeka kweentliziyo zabo,+ wathi kulo mntu: “Yolula isandla sakho.” Yaye wasolula, saza isandla sakhe saphiliswa.+
6 Ngako oko abaFarisi baphuma baza ngoko nangoko benza ibhunga neqela labalandeli bakaHerode+ nxamnye naye, ukuze bamtshabalalise.+
7 Kodwa uYesu nabafundi bakhe bemka baya elwandle; yaza inkitha enkulu evela eGalili nakwelakwaYuda yamlandela.+
8 KwanaseYerusalem naseIdumeya naphesheya kweYordan nangaseTire+ naseSidon, inkitha enkulu, yakuva ukuba zininzi kwezinto awayezenza, yeza kuye.
9 Wathi kubafundi bakhe mabamlungiselele isikhephe esincinane, hleze axinwe sisihlwele.
10 Kuba waphilisa abaninzi, kwaza oko kwaphumela ekubeni bonke abo babenezifo ezibuhlungu bawele kuye ukuze bamchukumise.+
11 Kwanoomoya abangahlambulukanga,+ xa sukuba bembona, babequbuda phambi kwakhe baze badanduluke, besithi: “Wena unguNyana kaThixo.”+
12 Kodwa izihlandlo ezininzi wabayala kabukhali ukuba bangamenzi aziwe.+
13 Yaye wenyuka intaba waza wabiza abo wayebafuna,+ baya kuye.+
14 Wandula ke wayila iqela labalishumi elinesibini, awakwalithiya ngokuthi “abapostile,” ukuze baqhubeke kunye naye nokuze abathume baye kushumayela+
15 nokuba babe negunya lokukhupha iidemon.+
16 Yaye iqela labalishumi elinesibini awaliyilayo yayinguSimon, lowo wakwamnika ifani enguPetros,+
17 noYakobi unyana kaZebhedi noYohane umntakwabo Yakobi+ (wakwabanika ifani enguBhowanerges, ethetha ooNyana beNdudumo),
18 noAndreya noFilipu noBhartolomeyu noMateyu noTomas noYakobi unyana ka-Alfeyu noTadeyu noSimon umKananayi
19 noYudas Skariyoti, owathi kamva wamngcatsha.+
Wandula ke waya endlwini.
20 Saphinda isihlwele sahlanganisana, kangangokuba abazange bakwazi kwanokudla isidlo.+
21 Kodwa xa izalamane+ zakhe zeva ngako oko, zaphuma zisiya kumbamba, kuba zazisithi: “Ushiywe ziingqondo.”+
22 Bona ababhali ababehle bevela eYerusalem babesithi: “UnoBhelezebhubhe, yaye ukhupha iidemon ngomlawuli weedemon.”+
23 Ngoko, emva kokuba ebabizele kuye, wathi kubo ngemizekeliso: “USathana angamkhupha njani uSathana?
24 Kaloku, ukuba ubukumkani bahlulelana bodwa, obo bukumkani abunako ukuma;+
25 yaye ukuba indlu yahlulelana yodwa, loo ndlu ayinako ukuma.+
26 Kanjalo, ukuba uSathana uye wazivukela ngokwakhe waza wahlulelana, akanako ukuma, kodwa ufikelela esiphelweni.+
27 Enyanisweni, akukho bani ungene endlwini yomntu owomeleleyo ukwaziyo ukuphanga+ iimpahla zakhe ezinokuthabatheka ngaphandle kokuba kuqala uyambopha umntu owomeleleyo, aze andule ke ukuphanga indlu yakhe.+
28 Inene ndithi kuni zonke izinto bozixolelwa oonyana babantu, kungakhathaliseki ukuba ziziphi na izono nezinyeliso abazenza ngokunyelisa.+
29 Noko ke, nabani na onyelisa umoya oyingcwele akanakuxolelwa naphakade, kodwa unetyala lesono sikanaphakade.”+
30 Oku, kungenxa yokuba babesithi: “Unomoya ongahlambulukanga.”+
31 Kwafika unina nabantakwabo,+ baza njengoko babemi ngaphandle, bathumela kuye ukuba abizwe.+
32 Ngokunjalo, isihlwele sasihleli simjikelezile, ngoko bathi kuye: “Khangela! Unyoko nabantakwenu ngaphandle bayakufuna.”+
33 Kodwa ekuphenduleni wathi kubo: “Ngubani na uma nabantakwethu?”+
34 Yaye akuba ekhangakhangele kwabo babehleli bemjikelezile benze isangqa, wathi: “Khanibone, uma nabantakwethu!+
35 Nabani na owenza ukuthanda kukaThixo, lo ngumntakwethu nodade wethu noma.”+
Yithumele
Yithumele
Marko 3
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=41&Chapter=3&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D41%26Chapter%3D3%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Yintoni UMoya Oyingcwele?
Impendulo esuka eBhayibhileni
Umoya oyingcwele ngamandla asetyenziswa nguThixo. (Mika 3:8; Luka 1:35) UThixo uthumela umoya wakhe oyingcwele naphi na, ukuze kuphunyezwe intando yakhe.—INdumiso 104:30; 139:7.
EBhayibhileni, igama elithi, “umoya” lisuka kwelesiHebhere elithi, ru′ach nelesiGrike elithi, pneu′ma. Amaxesha amaninzi, la magama abhekisela kumandla asetyenziswa nguThixo okanye kumoya oyingcwele. (Genesis 1:2) Kodwa iBhayibhile iwasebenzisa nangenye indlela la magama:
Impefumlo.—Habhakuki 2:19; ISityhilelo 13:15.
Umoya.—Genesis 8:1; Yohane 3:8.
Ubomi obukwizidalwa eziphilayo.—Yobhi 34:14, 15.
Iingcinga zomntu.—Numeri 14:24.
Izidalwa zomoya, kuquka uThixo neengelosi.—1 Kumkani 22:21; Yohane 4:24.
Zonke ezi ndlela lichazwa ngazo eli gama zibonisa ukuba le nto kuthethwa ngayo ayibonakali ebantwini kodwa izenzo zayo ziyabonakala. Ngendlela efanayo, umoya kaThixo “ungumoya ongabonakaliyo, nonamandla njengomoya ovuthuzayo.”—IExpository Dictionary of New Testament Words, kaW. E. Vine.
IBhayibhile ikwathetha ngomoya oyingcwele kaThixo ‘njengezandla’ okanye ‘iminwe’ yakhe. (INdumiso 8:3; 19:1; Luka 11:20 thelekisa noMateyu 12:28.) Njengokuba ichule lisebenzisa izandla ukwenza umsebenzi walo, noThixo uye asebenzise umoya wakhe ukuze enze ezi zinto zilandelayo:
Indalo.—INdumiso 33:6; Isaya 66:1, 2.
IBhayibhile.—2 Petros 1:20, 21.
Imimangaliso eyayisenziwa ngabakhonzi bakhe bamandulo, nokushumayela kwabo ngenkuthalo.—Luka 4:18; IZenzo 1:8; 1 Korinte 12:4-11.
Iimpawu ezintle ezibonakaliswa ngabantu abamthobelayo.—Galati 5:22, 23.
Umoya oyingcwele awungomntu
Xa iBhayibhile ibhekisela kumoya kaThixo ‘njengezandla,’ ‘iminwe’ okanye “impefumlo,” ibonisa ukuba lo moya awungomntu. (Eksodus 15:8, 10) Izandla zechule azinakusebenza ngaphandle komzimba nengqondo; nomoya oyingcwele awunakusebenza ngaphandle kukaThixo. (Luka 11:13) IBhayibhile ikwathetha ngomoya kaThixo njengamanzi ize iwunxulumanise nezinto ezifana nokholo nolwazi. Ezi zibakala ziyenza icace into yokuba umoya oyingcwele awungomntu.—Isaya 44:3; IZenzo 6:5; 2 Korinte 6:6.
IBhayibhile iyasichazela igama likaThixo elinguYehova, neloNyana wakhe elinguYesu Kristu; kodwa asiyiva ithetha ngegama lomoya oyingcwele. (Isaya 42:8; Luka 1:31) Xa umfeli-nkolo ongumKristu uStefano waboniswa umbono wasezulwini, wabona abantu ababini kungekhona abathathu. IBhayibhile ithi: “Ezele ngumoya oyingcwele, wondela ezulwini waza walubona uzuko lukaThixo noYesu emi ngasekunene kukaThixo.” (IZenzo 7:55) Umoya oyingcwele kaThixo wasebenza wabangela uStefano wawubona loo mbono.
Ubuxoki ngomoya oyingcwele
Ubuxoki: ‘Umoya oyingcwele’ ngumntu oyinxalenye kaThixo oneziqu ezithathu obhalwe kweyoku-1 kaYohane 5:7, 8 kwiBhayibhile yesiXhosa ka-1996.
Inyaniso: Kweyoku-1 kaYohane 5:7, 8 iBhayibhile yesiXhosa ka-1996 inala mazwi: “Emazuwlini: uYise, noLizwi, noMoya oyiNgcwele; abo bathathu banye. Bathathu abo bangqinayo emhlabeni.” Kodwa ke abaphandi bathi la mazwi awazange abhalwe ngumpostile uYohane ngoko awamelanga ukuba aseBhayibhileni. UProfesa Bruce M. Metzger wathi: “La mazwi awachananga yaye awamelanga ukuba akhona kwiTestamente Entsha.”—ITextual Commentary on the Greek New Testament.
Ubuxoki: IBhayibhile inika umoya oyingcwele iimpawu zomntu, ngoko oku kungqina isibakala sokuba umoya oyingcwele ngumntu.
Inyaniso: IZibhalo zikhe zibhekisele kumoya oyingcwele ngokungathi ngumntu, kodwa oku akunikeli bungqina bokuba umoya oyingcwele ngumntu. IBhayibhile ikhe ithethe ngobulumko, ngokufa nangesono ngokungathi ngumntu. (IMizekeliso 1:20; Roma 5:17, 21) Ngokomzekelo, ubulumko kuthiwa ‘bunemisebenzi’ ‘nabantwana,’ isono sona kukhe kuthiwe siyatsala, sibulale okanye sivuse inkanuko.—Mateyu 11:19; Luka 7:35; Roma 7:8, 11.
Ngendlela efanayo, umpostile uYohane wacaphula amazwi kaYesu athi, umoya oyingcwele ‘ngumncedi’ owayeza kunikela ubungqina, akhokele, athethe, eve, avakalise, azukise aze afunyanwe. Apha xa ethetha ‘ngomncedi’ kuba ngathi ubhekisela endodeni. (Yohane 16:7-15) Kodwa ke, wenza oko ngenxa yokuba eli gama lesiGrike elithi, “umncedi” (pa·ra′kle·tos) libizwa ngokungathi kubhekiselwa endodeni ngokwemithetho yolwimi lwesiGrike. UYohane waphinda wasebenzisa igama lesiGrike elithi, pneu′ma xa ebhekisela kumoya oyingcwele, ibe lona alivakali ngokungathi libhekisela endodeni okanye ebhinqeni.—Yohane 14:16, 17.
Ubuxoki: Ukubhaptizwa egameni lomoya oyingcwele kungqina ukuba lo moya ngumntu.
Inyaniso: Ngamanye amaxesha, iBhayibhile isebenzisa igama elithi “egameni” lento ethile, ibhekisela kwigunya okanye amandla. (Duteronomi 18:5, 19-22; Estere 8:10) Le ndlela yokuthetha ifana nqwa nokuthi, “egameni lomthetho,” la mazwi awathethi kuthi umthetho ngumntu. Umntu obhaptizwe “egameni” lomoya oyingcwele, uwaqonda kakuhle amandla nendima yomoya oyingcwele ekuphumezeni ukuthanda kukaThixo.—Mateyu 28:19.
Ubuxoki: Abapostile bakaYesu nabanye abafundi bexesha lakhe babekholelwa ukuba umoya oyingcwele ngumntu.
Inyaniso: IBhayibhile ayitsho, ukanti nembali ayitsho. IEncyclopædia Britannica ithi: “Ingcamango yokuba uMoya Oyingcwele nguMntu . . . yaqala ukubakho ngonyaka ka-381 kwiCawa kaConstantinople.” Ngeli xesha, kwakusele kudlule iminyaka eyi-250 sele efile umpostile wokugqibela.
Funda Okungakumbi
Ngubani UThixo?
Ngaba uThixo unalo igama, yaye ngaba usikhathalele?
Ubuxoki Obabangela Ukuba UThixo Angaziwa
Imfundiso yoThixo Oneziqu Ezithathu ibangela uThixo angaziwa yaye angathandeki. Ngaba unokuthanda umntu ongenakwaziwa okanye ongaqondakaliyo?


text:
IMBONISELO MATSHI 2014
Oko Akwenzele Kona UThixo
UThixo usinika ubomi kunye nezinto ezibalulekileyo ebomini, kodwa ngaba kuphelele apho?
Oko Akwenzele Kona UThixo
Umgaqo othi “umphefumlo ngomphefumlo” usinceda siqonde isizathu sokuba uThixo “wanikela ngoNyana wakhe okuphela kwamzeleyo.”
Isihlandlo Ongamele Uphoswe Siso
Nceda ube kunye nathi kwiSikhumbuzo sokufa kukaYesu.
Ukomelela Ngoxa Ndibuthathaka
Ukholo lwebhinqa elisebenzisa isitulo esinamavili lwalinceda lafumana “amandla angaphaya koko kuqhelekileyo.”
Ukumanyana Kweecawa—Ngaba Yindlela Leyo UThixo Afuna Ngayo?
Kufeze ntoni ukufunwa komanyano lweecawa? Impendulo yeBhayibhile isenokukothusa.
Ukwazisa ILizwi LikaThixo Mandulo ESpeyin
Abantwana besikolo abakhuphela iZibhalo kwizileyiti bafana njani nabantu ababethubelezisa iBhayibhile?
Iimpendulo Zemibuzo YeBhayibhile
Kudibana njani ukona komntu wokuqala uAdam nokufa kukaYesu?
Izinto Ezingakumbi Ezifumaneka Kwi-intanethi
Ithini IBhayibhile NgeIsta?
Funda ngemvelaphi yezinto ezintlanu ezenziwa ngeholide yeIsta.


text:
CIVICUS Civic Pulse
Ixoxo nexoxo liyazi xhumela. Imbong' ijong' e Xhantini. Incubeko sisixhing' esi xhakaxhaka ixaka nama xhego. Ngu xholovan' omagx' ambaxa ithwala nezi bhanxa. Ixoxo nexoxo liyazi xhumela . Imbong' ijong ' eXhantini. Incubeko ... sisixhing ' esixhakaxhaka ixaka namaxhego. Nguxholovan' omagx ' ambaxa ithwala nezidenge.
Ixoxo nexoxo liyazixhumela. Imbong' ijong' eXhantini. Incubeko... sisixhing' esixhakaxhaka ixaka namaxhego. Nguxholovan' omagx' ambaxa ithwala nezidenge. Ixoxo nexoxo liyazixhumela . Imbong' ijong ' eXhantini. Incubeko ... sisixhing ' esixhakaxhaka ixaka namaxhego. Nguxholovan' omagx ' ambaxa ithwala nezidenge .


text:
YINTONI EFUNDISWA YIBHAYIBHILE?
YINTONI EFUNDISWA YIBHAYIBHILE?
Intlawulelo—Esona Sipho Sikhulu SikaThixo (Inxalenye 1)
Funda ngesizathu sokuba kufuneke intlawulelo nokuba ibachaphazela njani abo bathembekileyo. Printa i-PDF, uze uphendule imibuzo.
OKUNGAKUMBI
Indlela Yokwenza Intsapho Yakho Yonwabe (Inxalenye 1)
Yintoni eyona nto inokwenza konwatywe emtshatweni? Phanda ngeenkolelo zakho, hlola iimfundiso zeBhayibhile, funda neendlela onokuchazela ngayo abanye iinkolelo zakho usebenzisa esi sikhokelo sokufunda.
Imbono KaThixo Ngobomi (Inxalenye 2)
Esi sikhokelo sokufunda asizokukunceda nje wazi iinkolelo zakho ngokutofelwa kwegazi nendlela yokusebenzisa igazi kodwa siza kukunceda ukwazi ukuzichaza iinkolelo zakho kwabanye.
Kutheni UThixo Evumela Ukubandezeleka? (Inxalenye 1)
Ukuba uThixo unamandla, ngaba asinguye obekek’ ityala ngezi zinto zimbi zenzekayo?


text:
IQumrhu Elilawulayo Likhuthaza AmaNgqina AseRashiya NaseUkraine
“Siziva sithandwa kakhulu!” Le yindlela elinye ibhinqa laseUkraine elavakalelwa ngayo xa laliphulaphule ileta ebalulekileyo eyayifundwa nguStephen Lett weQumrhu Elilawulayo lamaNgqina kaYehova. Eli bhinqa laliphakathi kwamaNgqina ayi-165 000 awayephulaphule uMzalwan’ uLett owayethetha ebudeni botyelelo lwakhe ngempelaveki kaMeyi 10-11, 2014.
Ileta neentetho zeBhayibhile zaziguqulelwe ngeelwimi ezintlanu ibe zaziphulaphulwe kwiiHolo ZoBukumkani ezimalunga neziyi-700 eUkraine.
Kwangale mpelaveki, uMark Sanderson, okwangoweQumrhu Elilawulayo, ebudeni bocwangciso wafundela abazalwana noodade baseRashiya le leta. Olo cwangciso lwaluguqulelwe ngeelwimi eziyi-14, ibe abantu abayi-180 413 kumabandla angaphezu kwayi-2 500 eBelarus naseRashiya babephulaphule.
Le leta isuka kwiQumrhu Elilawulayo, yayibhalelwe onke amabandla aseRashiya naseUkraine. UMzalwan’ uSanderson wayifunda ngesiRashiya, nto leyo eyabangela ukuba iofisi yesebe yaseRashiya ibhale ithi: “Abazalwana noodade babechukumisekile kukuba iQumrhu Elilawulayo linomdla kangaka kweli lizwe. Sonke sasivakalelwa kukuba iQumrhu Elilawulayo liyasithanda.”
Injongo yale leta kukuthuthuzela nokomeleza amaNgqina akummandla onezidubedube zezopolitiko. Yabongoza abazalwana ukuba baqhubeke ‘bengeyonxalenye yehlabathi’ ngokuhlala bengoondilele kwimicimbi yehlabathi yezopolitiko.—Yohane 17:16.
Ekugqibeleni, iQumrhu Elilawulayo lakhuthaza amaNgqina ukuba ahlale enobuhlobo obusenyongweni noYehova ngokuthandaza, ukufunda nokucamngca ngeLizwi likaThixo. Ababekho bakhunjuzwa ngokuba enoba bajamelana naziphi na iimvavanyo, mababe nentembelo kwisithembiso sikaThixo esingasoze sisilele esikuIsaya 54:17: “Nasiphi na isixhobo esiya kuyilwa nxamnye nawe asiyi kuphumelela.”
Umqukumbelo weleta yeQumrhu Elilawulayo uthi: “Siyanithanda nonke. Ncedani niqiniseke ukuba sihlala sinicinga ibe siyanibongozela kuYehova.”
Ithetha ngolu tyelelo, iofisi yesebe yamaNgqina kaYehova eUkraine yathi: “Abazalwana bayakuxabisa ukuthandwa nokuhoywa kangaka liQumrhu Elilawulayo. Ukuba kunye noMzalwan’ uLett noSanderson eUkraine naseRashiya ngempelaveki enye, kusenze sacacelwa ukuba abantu bakaThixo bamanyene ibe kubonise abazalwana ukuba uYehova noYesu bayasinyamekela. Sonke siye savumelana ekubeni olu tyelelo lufike ngexesh’ elifanelekileyo ibe siziva somelezelwe ukuqhubeka sikhonza uYehova phezu kwazo nje iingxaki esinokujamelana nazo.”
Funda Okungakumbi
Uxolo Lwehlabathi
—Kutheni Kunzima Kangaka Ukulufumana?
Iinzame zabantu zokuzisa uxolo emhlabeni zisilele. Bona izizathu.
Kutheni AmaNgqina KaYehova Engabandakanyeki Kwiipolitiki?
Ngaba ukungabandakanyeki kwethu kwezopolitiko kuyingozi kurhulumente?


text:
ISikhumbuzo Sokufa KukaYesu
Nyaka ngamnye kwiindawo ezininzi emhlabeni wonke sikhumbula ukufa kukaYesu. Sikwenza oku kuba wayalela abalandeli bakhe esithi: “Hlalani nisenza oku nindikhumbula.” (Luka 22:19) ISikhumbuzo esilandelayo siza kuba ngoLwesithathu, ngoMatshi 23, 2016. Siyakumema ukuba ube kunye nathi kwesi sihlandlo sikhethekileyo. Wonke umnntu wamkelekile kule ntlanganiso, njengakuzo zonke iintlanganiso zethu. Akungenwa ngamali ibe akuqokelelwa nkongozelo.
Khangela indawo ekungenwa kuyo ekufuphi kuwe.
Funda Okungakumbi
Ukuzincama KukaYesu Kuyiyo Njani “Intlawulelo Kwabaninzi”?
Intlawulelo isenza sikhululeke njani esonweni ?
Intlawulelo—Esona Sipho Sikhulu SikaThixo
Yintoni intlawulelo? Unokungenelwa njani kuyo?
Kutheni AmaNgqina KaYehova Esenza ISidlo SeNkosi Sangokuhlwa Ngokwahlukileyo Kwezinye Iinkonzo?
Esi siganeko sikwabizwa ngokuba siSidlo Sokugqibela okanye iSikhumbuzo, sisihlandlo esingcwele kumaNgqina kaYehova. Makhe sihlole ukuba ithini iBhayibhile ngesi sihlandlo.


text:
Kulombalisi obotshiweyo koBulawayo esetheswa icala lokubhalela umntwana wesikolo umhloliso
WASHINGTON —
Ekuqhubekeni kwengxaki ezilokhu zisibakhona ekulotshweni kwemihloliso ye Ordinary le Advanced level eZimbabwe, kulombalisi obikwa ebotshiweyo koBulawayo esetheswa icala lokubhalela umntwana wesikolo umhloliso.
Ngakwelinye icele, abazali be St. Peters Kubatana High School eHarare bacitshe batshaya umphathisikolo ngokwalela abantwana ukuthi belobe imihloliso ngaphandle kwembadalo. uhulumende uthi akufanelanga kube lomntwana ovinjwa ukuloba imihloliso lanxa engabhadalanga.
Omunye umbalisi usanda kubotshwa kumaviki ambalwa edluleyo kodwa wakhululwa, ngemva kokulahlekelwa ngamaphepha emihloliso ye “O” level ayehambe lawo emzini wakhe.
UMnu. Enock Paradzai, isiphathamandla senhlanganiso ye Progressive Teachers’ Union of Zimbabwe, utshele uSithandekile Mhlanga weStudio 7 ukuthi lanxa kulengxaki, imihloliso iqhubeka kakuhle.


text:
INDLELA YOKUPHILA YAMAKRISTU
Obona Bomi Bumnandi
Ulutsha luvulekelwe ngamathuba amaninzi kwintlangano kaYehova. Bukela ividiyo ethi Obona Bomi Bumnandi uze ubone indlela uCameron awabusebenzisa ngobulumko ngayo ubutsha bakhe. Emva koko, phendula le mibuzo ingezantsi. (Yiya ku-jw.org/xh uze ujonge kwindawo ethi IIMFUNDISO ZEBHAYIBHILE › ABAFIKISAYO.)
Yintoni ebisoloko iyeyona nto ibalulekileyo ebomini bukaCameron?
Waqala nini ibe njani ukugqiba ngokwandisa ubulungiseleli bakhe?
Wakulungiselela njani ukuya kukhonza kwindawo edinga abavakalisi kwelinye ilizwe?
Ziziphi iingxaki uCameron awajamelana nazo ngoxa wayekhonza kwilizwe elikude?
Kutheni kusenokuba yingenelo ukukhonza kwindawo okanye kwiimeko ongazange wakha wakhonza kuzo ngaphambili?
Ziziphi iintsikelelo awazifumanayo uCameron?
Kutheni ukukhonza uYehova kukhokelela ekuphileni obona bomi bumnandi?
Ngawaphi amanye amathuba avulekele ulutsha kwintlangano kaYehova?


text:
AGASTI 4, 2015
ERASHIYA
Inkundla Ephakamileyo YaseRashiya Iza Kumamela Ityala Lokuvalwa Kombutho Wonqulo WaseAbinsk
NgoAgasti 5, 2015, iNkundla Ephakamileyo yaseRashiya iza kumamela izimangalo ezingombutho wonqulo wamaNgqina kaYehova eAbinsk. Besebenzisa amacebo afana nalawo ayesetyenziswe eTaganrog naseSamara, ekuqaleni kwalo nyaka, abasemagunyeni besixeko saseAbinsk bawuvala umbutho osemthethweni wamaNgqina kaYehova.
Izizathu Ezingekhoyo Zokuvala Umbutho
Ibandla lamaNgqina kaYehova eAbinsk linamalungu amalunga nayi-100, amanye awo ngabantu abasele bekhulile. Umbutho wonqulo waseAbinsk wabhaliswa ngoNovemba 1999 yaye ngumbutho osemthethweni ebhaliswe kuwo iHolo yoBukumkani, indawo amaNgqina adibana kuyo ukuze anqule.
NgoDisemba 2012 nango-Oktobha 2013, abasemagunyeni eAbinsk batyhola amaNgqina kaYehova amabini ngokwaphula umthetho kuba babesithi basasaza iincwadi eziyingozi. Omabini loo maNgqina ayekwibandla lasekuhlaleni, kodwa ayengengomalungu ombutho wonqulo lwaseAbinsk. Umtshutshisi zange ayihoye loo nto waza wasebenzisa izityholo ezibekwa la madoda njengesizathu sokuvala umbutho wonqulo walapho.
Isebenzisa obu bungqina bungachananga, ngoMatshi 4, 2015 iKrasnodar Territorial Court yakhupha isigwebo, “yathi umbutho wamaNgqina kaYehova wakwiSixeko saseAbinsk . . . uyingozi, umele uvalwe uze ukhutshwe kwiincwadi zokubhalisa imibutho esemthethweni.” Yaphinda yathi iHolo yoBukumkani eAbinsk iza kuba yekarhulumente. Ukuba iNkundla Ephakamileyo iyavumelana neso sigwebo, amaNgqina eAbinsk aza kulahlekelwa yindawo anqulela kuyo.
Amaqhinga Afanayo
Ngokugqwetha umthetho wezinto eziyingozi, abasemagunyeni eAbinsk basebenzisa amacebo afana nalawo ayesetyenziswe ukuvala imibutho yamaNgqina kwisixeko saseTaganrog nesaseSamara. NjengaseAbinsk, izityholo zomsebenzi oyingozi zazingenazizathu zivakalayo. AmaNgqina kaYehova eTaganrog naseSamara ayazithethelela enkundleni kwizityholo abekwa zona. Afake izicelo kwiNkundla Yamalungelo Abantu YaseYurophu engamkeli ukunyhashwa kwenkululeko yonqulo.
AmaNgqina kaYehova EAbinsk Anyamezele
Iqaqobana lamaNgqina kaYehova eAbinsk liza kuqhubeka nomsebenzi walo wonqulo, lisenza ngendlela enza ngayo amanye amaNgqina asemhlabeni wonke. Sekunjalo, amaNgqina kaYehova anethemba lokuba iNkundla Ephakamileyo yaseRashiya iza kubona ukuba izigwebo zeenkundla ezingaphantsi kuyo azizezobulungisa ize ivumele amaNgqina eAbinsk aqhubeke edibana ngoxolo kwiindawo zawo zokunqula.


text:
“Ingqiqo Yomntu Ngokuqinisekileyo Imenza Azeke Kade Umsindo”
Umqeqeshi webasketball uyagxothwa ngenxa yokungakwazi ubamb’ umsindo.
Umntwana uyajwaqeka ngumsindo kuba efuna ukwenza unothanda.
Umama nonyana bayaxambulisana kuba igumbi lonyana lixhifilili.
SONKE sikhe sababona abantu bevutha ngumsindo, ibe ngokuqinisekileyo nathi sikhe sicaphuke. Nakuba sisenokukubona kukuhle ukuba umntu awucinezele umsindo kuba uyinto engathandekiyo, amaxesha amaninzi sizibona sinesizathu esibambekayo sokucaphuka xa kukho umntu obonakala esidlel’ indlala. Inqaku elabhalwa yiAmerican Psychological Association lade lathi “umsindo yimvakalelo eqhelekileyo emntwini, ibe ixesha elininzi uyimpilo.”
Sisengayiqhwabel’ izandla le ngcamango xa sisiva amazwi aphefumlelweyo awathethwa ngumpostile uPawulos ongumKristu. Evuma ukuba abantu bayacaphuka ngamaxesha athile, wathi: “Qumbani, kodwa ningoni; malingatshoni ilanga nicaphukile.” (Efese 4:26) Lilonke, ngaba ke simele sigqajukelwe ngumsindo, okanye simele senze unako-nako ukuze siwubambe?
NGABA UMELE UBE NOMSINDO?
Xa uPawulos wayenikela esi siluleko, kuyabonakala ukuba wayecinga ngamazwi omdumisi athi: “Phazamisekani, kodwa ningoni.” (INdumiso 4:4) Kodwa yintoni kanye kanye awayeyikhuthaza uPawulos? Wongezelela ngelithi: “Mabususwe kuni bonke ubukrakra bolunya nomsindo nengqumbo nokumemeza nokutshabhisa nabo bonke ububi.” (Efese 4:31) Eyona nto yayikhuthazwa nguPawulos kumaKristu kukungagqajukelwa ngumsindo. Okubangela umdla kukuba, eli nqaku leAmerican Psychological Association, xa liqhubeka lithi: “Uphengululo lubonise ukuba ‘ukugqajukelwa’ ngumsindo kumenza umntu aye esiba sisifu ngumsindo, abe nogonyamelo, ibe yonke loo nto ayincedi nganto . . . ekulungiseni oyena ndonakele.”
Singenza njani ke ukuze ‘sisuse’ kuthi umsindo nazo zonke izinto ezimbi ezibangelwa nguwo? UKumkani uSolomon osisilumko wakwaSirayeli wamandulo wathi: “Ingqiqo yomntu ngokuqinisekileyo imenza azeke kade umsindo, yaye kuyinto entle kuye ukukubetha ngoyaba ukunxaxha.” (IMizekeliso 19:11) “Ingqiqo yomntu” imnceda njani xa echwechwelwa ngumsindo?
INDLELA OKUNCEDA NGAYO UKUBA NENGQIQO
Ukuba nengqiqo kuthetha ukuyihl’ amahlongwane into, uvelele zonke iinkalo. Kunceda njani oko xa sicaphukile?
Xa sibona kusenziwa okungalunganga, sisenokucaphuka. Kodwa ukuba siyakuvumela oko kusenze sibe nogonyamelo, sisenokuzenzakalisa okanye senzakalise omnye umntu. Kanye njengokuba umlilo ongalawulekiyo unokuyitshabalalisa indlu, umsindo ongalawulekiyo nawo unokulutshabalalisa udumo lwethu oluhle, kunye nobuhlobo bethu nabanye, kuquka ubuhlobo bethu noThixo. Ngoko xa sinyukelwa ngumsindo, simele sizikis’ ukucinga. Ukuvelela zonke iinkalo, ngokuqinisekileyo kuya kusinceda sizilawule iimvakalelo zethu.
Utata kaSolomon, uKumkani uDavide, wasinda cebetshu ekubeni netyala legazi xa waphantse wabulala uNabhali, kodwa wancedwa ukuba azikis’ ukucinga. UDavide namadoda awayekunye naye bazikhusela izimvu zikaNabhali kwintlango yakwaYuda. Xa kwakulixesha lokuchetywa kwezimvu, uDavide wacela ukuba uNabhali abaphe ukutya. UNabhali waphendula ngelithi: “Ngaba kufuneka ke ndithabathe isonka sam namanzi am nenyama yam exheliweyo endiyixhelele abachebi bam ndize ndiyinike amadoda endingawaziyo nokuba avela phi na?” Enjani yona impoxo! Wathi uDavide akukuva oko, yena nomkhosi wakhe, bazimisela ukumtshabalalisa uNabhali kunye nentsapho yakhe.—1 Samuweli 25:4-13.
Umfazi kaNabhali, uAbhigali, wakuva oko waza waya kuDavide. Akufika kuDavide nomkhosi wakhe, wawa ezinyaweni zakhe waza wathi: “Khawuncede, ulivumele ikhobokazana lakho lithethe ezindlebeni zakho, uze uwaphulaphule amazwi ekhobokazana lakho.” Wandula ke wachaza indlela asisidenge ngayo uNabhali, waza wabonisa noDavide ukuba uya kuzisola ngokuziphindezela kwakhe nangokuphalaza igazi.—1 Samuweli 25:24-31.
Amazwi ka-Abhigali amnceda njani waba nengqiqo uDavide, nto leyo eyamncedayo wakwazi ukulawula umsindo wakhe? Okokuqala, uDavide wabona ukuba uNabhali usisidenge ngendalo, yaye okwesibini wabona ukuba wayeya kuba netyala legazi ukuba wayenokuziphindezela. NjengoDavide, nawe usenokucatshukiswa yinto ethile. Ufanele wenze ntoni? “Khokh’ umoya uze ubale ukuya kutsho ku-10,” licebisa njalo inqaku elakhutshwa yiMayo Clinic ngendlela yokulawula umsindo. Ewe, yima uze ucinge ngonobangela wengxaki nangemiphumo yezenzo zakho. Vumela ingqiqo iwuthomalalise umsindo wakho—ide iwuphelise.—1 Samuweli 25:32-35.
Nanamhlanje, abantu abaninzi baye bancedwa ukuba bakwazi ukulawula umsindo wabo. USebastian uchaza indlela ukufunda iBhayibhile okwamnceda ngayo wakwazi ukulawula umsindo wakhe ngoxa wayevalelwe entolongweni ePoland eneminyaka eyi-23 ubudala. Uthi: “Ndiqale ndicinge ngengxaki leyo. Emva koko ndiye ndizame ukusebenzisa icebiso leBhayibhile. Ndifumanise ukuba iBhayibhile yeyona ncwadi iluncedo.”
Yaba yinto efanayo nakuSetsuo. Uthi: “Ndandidla ngokubangxolisa abanye xa bendicaphukisile emsebenzini. Ngoku, ngenxa yokuba ndifunde iBhayibhile, endaweni yokuba ndibangxolise ndiye ndizibuze: ‘Ngubani kanye kanye owonileyo? Ayingebi kanti ndim obangele le ngxaki?’” Ukucinga ngale mibuzo kwakuwuthomalalisa umsindo wakhe.
Usenokuziva ufuna ukugqajukelwa ngumsindo, kodwa isiluleko esinamandla esiseLizwini likaThixo singakunceda. Sisebenzise uze uyithandazele le meko. Ngaloo ndlela, uya kuba nengqiqo uze ukwazi ukuwulawula umsindo wakho.
Funda Okungakumbi
Indlela Yokuzinqanda Ungathethi Amazwi Ahlabayo
Yintoni onokuyenza xa wena nomfazi okanye umyeni wakho niye navumela amazwi ahlabayo awonakalisa umtshato wenu?
Isinceda Njani Imigaqo YeBhayibhile?
UYesu wachaza isizathu sokuba kufuneka sikhokelwe, nemigaqo emibini eyeyona ibalulekileyo.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
5 Emva kwezi zinto kwabakho umthendeleko+ wamaYuda, waza uYesu wenyuka waya eYerusalem.
2 Ke kaloku eYerusalem kwisango lezimvu+ kukho ichibi elibizwa ngesiHebhere ngokuba yiBhethezatha, elineevaranda ezintlanu.
3 Kuzo kwakulele phantsi inkitha yabagulayo, iimfama, iziqhwala, nabo bome amalungu omzimba.
4 ——
5 Kodwa kwakukho mntu uthile apho osifo sakhe sasimphethe kangangeminyaka engamashumi amathathu anesibhozo.
6 UYesu, akumbona lo mntu ulele phantsi, yaye eqonda ukuba wayesele enexesha elide egula,+ wathi kuye: “Uyakufuna na ukuphila?”+
7 Lo mntu ugulayo wamphendula wathi: “Mnumzana, andinamntu wokundifaka echibini xa amanzi egxobhekile; kodwa ndithi ngoxa ndisiza kusuke kuhle omnye phambi kwam.”
8 UYesu wathi kuye: “Sukuma, thabatha ukhuko lwakho uhambe.”+
9 Ngako oko loo mntu waphila ngoko nangoko, yaye wathabatha ukhuko lwakhe waza wahamba.
Ke kaloku kwakuyisabatha loo mini.+
10 Ngoko ke amaYuda athi kulo mntu uphilisiweyo: “YiSabatha, yaye akukho mthethweni+ ngawe ukuba uthwale ukhuko.”
11 Kodwa wawaphendula esithi: “Lowo kanye undiphilisileyo uthe kum, ‘Thabatha ukhuko lwakho uhambe.’”
12 Ambuza athi: “Ngubani na loo mntu ukuxelele ukuba, ‘Luthabathe uhambe’?”
13 Kodwa lo mntu uphilisiweyo akazanga ukuba wayengubani na, kuba uYesu wayethe gu bucala, ekubeni kwakukho nesihlwele kuloo ndawo.
14 Emva kwezi zinto uYesu wamfumana etempileni waza wathi kuye: “Yabona, uphilile. Ungabi sona kwakhona, ukuze kungenzeki nto imbi ngakumbi kuwe.”
15 Lo mntu wemka waza waxelela amaYuda ukuba nguYesu omphilisileyo.
16 Ngoko ngenxa yoko amaYuda amtshutshisa+ uYesu, kuba wayezenza ezi zinto ngeSabatha.
17 Kodwa wawaphendula esithi: “UBawo uyasebenza kude kube ngoku, nam ke ndiyasebenza.”+
18 Ngenxa yoko, eneneni, amaYuda afuna ngakumbi ukumbulala,+ kuba wayengaphuli Sabatha kuphela kodwa wayekwabiza uThixo ngokuthi nguYise,+ ezenza alingane+ noThixo.
19 Ngoko ke, ekuphenduleni, uYesu wathi kubo: “Inene, inene, ndithi kuni, UNyana akanakwenza nanye into ngokwakhe, ngaphandle koko abona uYise ekwenza.+ Kuba naziphi na izinto azenzayo Yena, noNyana uyazenza ngokufanayo.
20 Kuba uYise unomsa kuNyana+ kwaye umbonisa zonke izinto yena azenzayo, yaye uya kumbonisa imisebenzi emikhulu ngakumbi kunale, ukuze nimangaliswe.+
21 Kuba kanye njengoko uYise ebavusa abafileyo aze abenze baphile,+ ngokunjalo noNyana ubenza baphile abo afunayo ukubenza baphile.+
22 Kuba uYise akagwebi namnye, kodwa unikele konke ukugweba kuNyana,+
23 ukuze bonke bambeke uNyana+ kanye njengoko bembeka uYise. Lowo ungambekiyo uNyana akambeki uYise omthumileyo.+
24 Inene, inene, ndithi kuni, Lowo ulivayo ilizwi lam aze akholelwe kulowo undithumileyo unobomi obungunaphakade,+ yaye akezi ekugwetyweni kodwa udlule ekufeni waya ebomini.+
25 “Inene, inene, ndithi kuni, Liyeza ilixa, yaye likho ngoku, xa abafileyo+ beya kuliva ilizwi+ loNyana kaThixo yaye abo baye banikela ingqalelo baya kuphila.+
26 Kuba kanye njengoko uYise enobomi,+ ngokunjalo umnikile kwanoNyana ukuba abe nobomi.+
27 Kwaye umnike igunya lokugweba,+ ngenxa yokuba enguNyana womntu.+
28 Musani ukumangaliswa koku, kuba liyeza ilixa ekuya kuthi ngalo bonke abo bakumangcwaba enkumbulo+ balive ilizwi lakhe
29 baze baphume, abo benze izinto ezilungileyo beze kuvuko lobomi,+ abo baqhelisele izinto ezimbi kuvuko lomgwebo.+
30 Andinakwenza nanye into ngokwam; kanye njengoko ndivayo, ndiyagweba; yaye umgwebo endiwuphumezayo ngowobulungisa,+ ngenxa yokuba ndifuna, kungekhona ukuthanda kwam, kodwa ukuthanda+ kwalowo undithumileyo.
31 “Ukuba mna ndedwa ndinikela ubungqina+ ngam, ubungqina bam abuyonyaniso.+
32 Kukho omnye onikela ubungqina ngam, yaye ndiyazi ukuba ubungqina abunikelayo+ ngam buyinyaniso.
33 Nithumele abantu kuYohane, yaye uye wanikela ubungqina kuyo inyaniso.+
34 Noko ke, andamkeli bungqina bamntu, kodwa ndizitsho ezi zinto ukuze nisindiswe.+
35 Loo mntu wayesisibane esivuthayo nesikhanyayo, yaye nina okwexesha elifutshane nanikuthanda ukuphuphuma yimihlali ekukhanyeni kwakhe.+
36 Kodwa ndinobungqina obukhulu ngakumbi kunobo bukaYohane, kuba yona kanye imisebenzi uBawo andabele ukuba ndiyifeze, misebenzi leyo ngokwayo endiyenzayo,+ inikela ubungqina ngam bokuba uBawo undithumile.
37 Kanjalo, uBawo ondithumileyo uye wanikela ubungqina ngam.+ Anizange nilive ilizwi lakhe nakanye, ningazange niyibone nembonakalo yakhe;+
38 yaye aninalo ilizwi lakhe elihleli kuni, ngenxa yokuba lowo kanye anithumelele yena animkholelwa.
39 “Niyaziphengulula iZibhalo,+ ngenxa yokuba nicinga ukuba ngazo niya kuba nobomi obungunaphakade; yaye zona zizo kanye ezinikela ubungqina ngam.+
40 Ukanti anifuni kuza kum ukuze nibe nobomi.+
41 Andamkeli luzuko ebantwini,+
42 kodwa ndazi kakuhle ukuba aninalo uthando lukaThixo kuni.+
43 Ndize egameni likaBawo,+ kodwa anindamkeli; ukuba omnye ebeze egameni lakhe, beniya kumamkela.
44 Ninokukholwa njani, xa nisamkela uzuko+ omnye komnye yaye ningafuni uzuko oluvela kokuphela koThixo?+
45 Musani ukucinga ukuba ndiza kunimangalela kuBawo; ukho lowo unimangalelayo, uMoses,+ enibeke ithemba lenu kuye.
46 Enyanisweni, ukuba nanikholelwe kuMoses beniya kukholelwa nakum, kuba yena wabhala ngam.+
47 Kodwa ukuba aniyikholelwa imibhalo yakhe,+ niya kuwakholelwa njani amazwi am?”
Yithumele
Yithumele
Yohane 5
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=43&Chapter=5&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D43%26Chapter%3D5%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
INQAKU ELINGUMXHOLO | INDLELA YOKUMELANA NAMAXHALA
Ukuxhalatyiswa Ziingozi
UAlona uthi, “Xa ndisiva ingxolo yealam, ndiqalisa ukuba novalo, ndize ndibalekele kwindawo ekhuselekileyo. Kodwa nalapho ndiyaxhalaba, ingakumbi xa ndiphandle ndingenandawo yokuzimela. Ngeny’ imini, xa ndandisehla ngendlela, ndaqalisa ukulila ndingakwazi nokuphefumla. Kwandithath’ ixesha ukuthob’ izibilini. Emva koko, ialam yakhala kwakhona.”
Asiyomfazwe kuphela eyingozi. Ngokomzekelo, ukufumanisa ukuba wena okanye umntu omthandayo unesigulo esibulalayo kunokukuxhalabisa kakhulu. Kanti abanye baxhalatyiswa kukoyika ikamva. Bekhathazekile bayazibuza, ‘Ngaba abantwana bethu, okanye abantwana babo, baza kuhlala kwilizwe elineemfazwe, ubundlobongela, ungcoliseko, ukutshintsha-tshintsha kwemozulu nezifo ezigqugqisayo?’ Singamelana njani namaxhala anjalo?
Ukwazi ukuba ezi zinto zimbi ziyenzeka, kumenza ‘onobuqili ayibone intlekele aze azifihle.’ (IMizekeliso 27:12) Yaye njengoko siye sizame ukukhusela imizimba yethu, sisenokuzama nokukhusela iingqondo neemvakalelo zethu. Ukuzonwabisa ngobundlobongela nangeendaba ezizaliswe yimifanekiso ehlasimlis’ umzimba, kongeza amaxhala kuthi nakubantwana bethu. Ukuphepha ezi zinto akuthethi kuthi sikubetha ngoyaba oko kuyinyaniso. UThixo akazenzanga iingqondo zethu ukuba zizaliswe bubungendawo. Kunoko, zimele zizaliswe ‘zizinto eziyinyaniso, ezibubulungisa, ezinyulu nezithandekayo.’ Xa kunjalo, “uThixo woxolo” uya kuzenza zibe seluxolweni iingqondo neentliziyo zethu.—Filipi 4:8, 9.
UKUBALULEKA KOMTHANDAZO
Ukholo lokwenene lusinceda simelane namaxhala. IBhayibhile isibongoza ukuba ‘sikuphaphele ukuthandaza.’ (1 Petros 4:7) Sinokucela uThixo asincede, asiphe ubulumko nenkalipho ukuze sikwazi ukumelana neemeko esikuzo, siqinisekile ukuba “uyasiva kuko konke esikucelayo.”—1 Yohane 5:15.
IBhayibhile ithi asingoThixo kodwa nguSathana “umlawuli weli hlabathi,” ibe ithi “ihlabathi liphela lisemandleni ongendawo.” (Yohane 12:31; 1 Yohane 5:19) UYesu wabonisa ukuba uSathana ungumntu wokwenene xa wathi: “Sihlangule kulowo ungendawo.” (Mateyu 6:13) UAlona uthi, “Nanini na ialam ikhala, ndiye ndimcele uYehova andincede ndilawule iimvakalelo zam. Ibe umyeni wam endimthandayo uye andibize sithandaze kunye. Umthandazo unceda ngokwenene.” Kanye njengoko iBhayibhile isitsho: “Usondele uYehova kubo bonke abo bambizayo, kubo bonke abo bambiza ngenyaniso.”—INdumiso 145:18.
ITHEMBA LETHU NGEKAMVA
KwiNtshumayelo yakhe yaseNtabeni, uYesu wafundisa abalandeli bakhe ukuba bathandaze ngale ndlela: “Mabufike ubukumkani bakho.” (Mateyu 6:10) UBukumkani bukaThixo buya kukuncothula neengcambu ngonaphakade konke ukuxhalaba. Esebenzisa uYesu, “iNkosana yoXolo,” uThixo uza ‘kuphelisa iimfazwe kuse esiphelweni somhlaba.’ (Isaya 9:6; INdumiso 46:9) “Uya kunikela umgwebo phakathi kwezizwana ezininzi . . . Uhlanga aluyi kuphakamisela uhlanga ikrele, zingayi kuphinda zifunde nemfazwe kwakhona. . . . Akuyi kubakho bani ubangcangcazelisayo.” (Mika 4:3, 4) Iintsapho ezonwabileyo ‘ziya kwakha izindlu zize zihlale kuzo, zityale izidiliya zize zidle isiqhamo sazo.’ (Isaya 65:21) Kwaye “akakho ummi wakhona oya kuthi: ‘Ndiyagula.’”—Isaya 33:24.
Namhlanje, nokuba singazama kangakanani na, asisoloko sikwazi ukuzikhusela ‘kwisihlo esingenakubonwa kwangaphambili’ okanye ukuphepha ingozi. (INtshumayeli 9:11) Njengokuba bekunjalo kangangamakhulukhulu eminyaka, iimfazwe, ubundlobongela nezifo zisaqhubeka zibulala abantu abalungileyo. Liliphi ithemba analo loo maxhoba amsulwa?
Izigidi ezingabalekiyo, ezinani lazo laziwa nguThixo kuphela, ziza kuvuka kwakhona. Okwangoku zilele, ibe zikwinkumbulo kaThixo efezekileyo kude kufike ilixa ekuya kuthi ngalo “bonke abo bakumangcwaba enkumbulo . . . baphume.” (Yohane 5:28, 29) Xa ithetha ngovuko, iBhayibhile isiqinisekisa isithi: “Eli themba sinalo elifana neankile yomphefumlo, liqinisekile.” (Hebhere 6:19) UThixo ‘uliqinisekise ngokuthi avuse uYesu kwabafileyo.’—IZenzo 17:31.
Okwangoku, kwanabo bazama ukukholisa uThixo baza kuhlala benazo izinto ezibaxhalabisayo. UPaul, uJanet noAlona bancedwa kukusondela kuThixo ngomthandazo, nokwakha ukholo kumathemba aseBhayibhileni ukuze baphumelele ekuthomalaliseni amaxhala. ‘Ngamana nawe uThixo onika ithemba angakuzalisa ngalo lonke uvuyo noxolo ngokukholwa kwakho.’—Roma 15:13.
Funda Okungakumbi
Oyena Nobangela Wemfazwe Nentlupheko
IBhayibhile isichazela ntoni ngemfazwe eyaliwa ezulwini kunye nemfazwe yehlabathi eyabangela iingxaki emhlabeni?
Uxolo Emhlabeni—Luya Kubakho Njani?
Funda ngesithembiso sikaThixo sokuzisa uxolo emhlabeni ngoBukumkani bakhe.